Ηνωμένο Βασίλειο - Όχι μιά.....αλλά έξι βραδιές στο Notting Hill !! | Travelstories\nΗ πόλη των μουσείων, των θεάτρων και των τεχνών, των κάστρων, των πύργων και των γεφυρών, των πλατειών, των απέραντων πάρκων, της μοντέρνας και πρωτοποριακής αρχιτεκτονικής, του ατελείωτου shopping και της ξέφρενης νυχτερινής ζωής, η πόλη της μακραίωνης ιστορίας και της αξιοθαύμαστης πολυσυλλεκτικότητας, με τις πιο ενδιαφέρουσες εναλλακτικές και μποέμ γειτονιές, με αυτοκίνητα που κινούνται στην αριστερή λωρίδα κυκλοφορίας και μεγάλα λευκά γράμματα στις διαβάσεις των δρόμων να προειδοποιούν τους διαβάτες: “Look Right”, “Look Left” ή “Look Both”.\nΗ πόλη με το άρτιο δίκτυο μέσων μαζικής μεταφοράς και την ακρίβεια λεπτού, με τις άπειρες υπαίθριες αγορές και το ατελείωτο street food απ' όλο τον πλανήτη να συναγωνίζεται για μία θέση στην επιλογή του κόσμου, των Pubs και της μπύρας, του ποδοσφαίρου, του κινηματογράφου και των διάσημων αστέρων, της μουσικής, των τραγουδιστών και των groups.\nΕικόνες, μυρωδιές, γεύσεις και μουσικές κατακλύζουν όλες τις αισθήσεις των ανθρώπων που ζουν και κινούνται, είτε ως κάτοικοι, είτε ως επισκέπτες σε αυτή την πόλη.\nΗ τεράστια πολυεθνική μητρόπολη των τεσσάρων μνημείων παγκόσμιας πολιτιστικής κληρονομιάς της UNESCO, ζωντανό μείγμα ιστορίας, κουλτούρας, τέχνης και ατελείωτου στυλ.\nΟι αρχαίοι δρόμοι, η μεσαιωνική ιστορία και αρχιτεκτονική μας ταξιδεύουν πίσω στο χρόνο ενώ οι τεράστιες φωτισμένες επιγραφές και οθόνες μας επαναφέρουν στο σήμερα και στην πόλη που διαθέτει τα πάντα για να συναρπάσει και να κατακτήσει με τις επιλογές που προσφέρει ακόμα και τον πιο δύσκολο επισκέπτη.\nΣτο Λονδίνο αισθάνεσαι όχι μόνο ότι βρίσκεσαι στο κέντρο του κόσμου αλλά και ότι ολόκληρος ο κόσμος χωράει και κινείται μέσα σε αυτή την πόλη.\nΣύμφωνα με την επικρατέστερη εκδοχή οι Ρωμαίοι τον 1ο αι. π.Χ ήταν αυτοί που κατάλαβαν τη σπουδαία γεωγραφική σημασία της περιοχής δημιουργώντας το Londinium, μία μικρή πόλη στις όχθες του Τάμεση ποταμού.\nΜετά την κατάρρευση της Ρωμαϊκής αυτοκρατορίας μεσολάβησε μία παρατεταμένη οικονομική και πολιτιστική κάμψη, λόγω των πολέμων ανάμεσα στους Σάξονες και τους Δανούς, έως τον 11ο αι. όταν το Λονδίνο έγινε πλέον η πρωτεύουσα της ενιαίας Αγγλίας.\nΣτη μεσαιωνική πρωτεύουσα, το Westminster και το City ήταν ξεχωριστοί οικισμοί, ενώ η πνευματική και οικονομική άνθηση ξεκίνησε κατά τη διάρκεια της βασιλείας των Τυδώρ και επί βασιλείας της Ελισάβετ Α΄, για να κορυφωθεί τους επόμενους αιώνες, όταν η Βρετανική αυτοκρατορία έφτασε να αποικίσει και να ελέγχει εκτεταμένες περιοχές του Νέου Κόσμου. Μετά τους δύο Παγκόσμιους Πολέμους, το Ηνωμένο Βασίλειο συνέχισε να αποτελεί μία σημαντική δύναμη και το Λονδίνο εξακολούθησε να αναπτύσσεται και να αποτελεί μία από τις πιο σημαντικές μητροπόλεις του κόσμου.\nΣε αυτή την υπέροχη πόλη βρεθήκαμε για σχεδόν επτά μέρες και θα προσπαθήσω όσο καλύτερα και πιο αναλυτικά μπορώ να σας μεταφέρω τις εμπειρίες, τις εικόνες και τις καταστάσεις όπως εμείς τις νιώσαμε και τις ζήσαμε!\nΥ.Γ. Στην εισαγωγή της ιστορίας μου έχω χρησιμοποιήσει φωτογραφίες από προηγούμενο ταξίδι για λόγους καλαισθησίας.\nΌλοι γνωρίζουμε ότι το διάσημο Big Ben βρίσκεται σε διαδικασία συντήρησης και ο Πύργος του Ρολογιού είναι πλέον αόρατος, ντυμένος με σκαλωσιές.\nΣτο ανάλογο κεφάλαιο θα γίνει εκτενής αναφορά και θα υπάρξει και το ανάλογο φωτογραφικό υλικό.\nReactions: ant0n1s, alexvaleras, ΚΩΝΣΤΑΝΤΙΝΟΣ Κ και άλλα 25 μέλη\nΠετάξαμε με British Airways στις 8 το πρωί και μετά από τρεισήμισι ώρες προσγειωθήκαμε στο Heathrow, στο Terminal 5.\nΠεράσαμε πολύ γρήγορα τον έλεγχο των διαβατηρίων στα αυτόματα μηχανήματα και κατευθυνθήκαμε στον ιμάντα για την παραλαβή των αποσκευών οι οποίες δεν άργησαν πολύ.\nΠανέτοιμοι πλέον μπήκαμε στο ασανσέρ και κατεβήκαμε επίπεδο φτάνοντας στον τερματικό σταθμό του metro.\nΧρησιμοποιήσαμε τις ανέπαφες χρεωστικές κάρτες μας, αγγίζοντας το ειδικό σημείο ώστε να γίνει η χρέωση, για να ανοίξουν οι μπάρες και να εισέλθουμε στο σταθμό.\nΑυτές οι κάρτες εκδίδονται μόνο στους σιδηροδρομικούς σταθμούς και πρέπει να έχουν φωτογραφία τύπου διαβατηρίου, το κόστος τους είναι 34,10 λίρες και πρέπει να τοποθετούνται στη σχισμή και να βγαίνουν από πάνω για να ανοίξουν οι πόρτες και να εισέλθεις ή να εξέλθεις από τους σταθμούς. Ο υπάλληλος σου δίνει μια πλαστική θήκη μέσα στην οποία υπάρχουν δύο κάρτες: μια ροζ με τη φωτογραφία και τα στοιχεία του κατόχου και μια άλλη, κίτρινη-πορτοκαλί, με το σήμα των σιδηροδρόμων και είναι αυτή που χρησιμοποιείται στα μηχανήματα του metro.\nAντιθέτως η Oyster εκδίδεται στους σταθμούς του metro ή φορτώνεται (αν υπάρχει ήδη από προηγούμενο ταξίδι) στα αυτόματα μηχανήματα των σταθμών, είτε με μετρητά, είτε με χρεωστικές ή πιστωτικές κάρτες.\nΕπίσης δεν χρειάζεται φωτογραφία, δεν έχει κάποια προσφορά σε αξιοθέατα και χτυπάει μαγνητικά σε ένα ειδικό σημείο για να ανοίξουν οι μπάρες των σταθμών. Στα λεωφορεία δείχνουμε την travel card στον οδηγό ενώ η Oyster περνάει πάλι από μηχάνημα.\nΤο δίκτυο του metro περιλαμβάνει τον πρώτο υπόγειο σιδηρόδρομο του κόσμου, ο οποίος άνοιξε το 1863 και τώρα αποτελεί μέρος και άλλων γραμμών όπως της Circle, της Hammersmith & City και Metropolitan Lines.\nΌλο το δίκτυο είναι τεράστιο, πολύπλοκο και οι περισσότεροι σταθμοί, τους οποίους εμείς τουλάχιστον χρησιμοποιήσαμε, δεν είχαν παντού κυλιόμενες σκάλες ή ασανσέρ, οπότε το κουβάλημα των αποσκευών είναι αναπόφευκτο.\nΆλλα τρένα είναι καινούργια και φαρδιά και άλλα παλιά και στενά.\nΤα στενά τρένα κινούνται στα πιο βαθιά tubes όπου ο χώρος είναι πιο περιορισμένος, ενώ τα φαρδιά στα tubes που βρίσκονται σε μικρότερο βάθος ή είναι ακριβώς κάτω από το έδαφος. Στο σταθμό του Covent Garden υπάρχουν ασανσέρ ή σκάλες που ανεβάζουν τον κόσμο. Εμείς προτιμήσαμε τα ασανσέρ για να γλιτώσουμε κούραση από την ανάβαση με τις σκάλες.\nΑσανσέρ συναντήσαμε και σε ένα-δυό άλλους σταθμούς, αλλά δεν θυμάμαι σε ποιούς.\nΚάποιοι σταθμοί είναι χαοτικοί, αλλά υπάρχουν παντού πινακίδες, οπότε με λίγη μελέτη και εξοικείωση οι μετακινήσεις γίνονται εύκολες. Υπάρχουν φωτεινές ενδείξεις στα τρένα οι οποίες γράφουν το τέρμα της κάθε γραμμής, γιατί από κάθε πλατφόρμα μπορεί να περνάνε δύο και τρεις διαφορετικές γραμμές, οπότε πάντα βλέπουμε ποιά γραμμή αναγράφεται στο βαγόνι.\nΟ καιρός με τον οποίο μας υποδέχθηκε το Λονδίνο ήταν τέλειος. Λιακάδα και ελάχιστο κρύο για Λονδίνο, αν φανταστεί κανείς ότι περίπου μία εβδομάδα πριν όλη η Ευρώπη και το Λονδίνο φυσικά ταλαιπωρήθηκαν από σφοδρές χιονοπτώσεις και πολύ πολύ κρύο.\nΦτάσαμε στο σταθμό Paddington. Για να ανοίξουν οι μπάρες και να χρεωθούμε τη διαδρομή (3,10£) από το Terminal 5 του Heathrow χτυπήσαμε πάλι στα μηχανήματα τις χρεωστικές μας κάρτες και πήγαμε αμέσως στα γραφεία έκδοσης των 7ήμερων καρτών για τις ζώνες 1-2.\nΈτοιμοι πλέον με τις κάρτες μας στα χέρια ξαναμπήκαμε στο σταθμό για να πάρουμε τη γραμμή η οποία θα μας οδηγούσε στο Notting Hill, τη γειτονιά του Λονδίνου που θα μέναμε τις επόμενες έξι βραδιές και συγκεκριμένα στο ξενοδοχείο Bluebells, στην οδό Moscow απέναντι από την Pembridge Square, μία καταπράσινη πλατεία.\nΤο ξενοδοχείο στεγάζεται σε ένα Bικτωριανό κτίριο του 18ου αι., απέχει γύρω στα 400 μέτρα από το σταθμό metro Notting Hill Gate και ο διάσημος δρόμος Portobello με την αγορά του απέχουν περίπου 15 λεπτά με τα πόδια.\nΗ κράτηση έγινε πέντε μήνες νωρίτερα, οπότε η τιμή που πετύχαμε ήταν πολύ καλή για τα δεδομένα της πόλης, στα 570 ευρώ για έξι βράδια με πρωινό το τρίκλινο δωμάτιο.\nΦτάσαμε στο ξενοδοχείο πριν την ώρα του check-in, οπότε αφήσαμε τις αποσκευές μας στο ειδικό δωμάτιο φύλαξης και αμέσως ξεχυθήκαμε έξω θέλοντας να εκμεταλλευτούμε στο έπακρο την καλή μέρα ξεκινώντας την πρώτη μας επαφή με την πόλη από τα πάρκα της και συγκεκριμένα από τους Kesington Gardens, αφού η απόστασή τους από το ξενοδοχείο μας είναι μόλις 500 περίπου μέτρα και 5 λεπτά περπάτημα.\nΠρώτη εικόνα η λίμνη Round Pond με τα όμορφα πουλιά της.\nKαθίσαμε σε ένα παγκάκι να φάμε ένα κρύο σάντουιτς και να απολαύσουμε την ωραία μέρα.\nΣτη συνέχεια το παλάτι του Kesington με το άγαλμα της Βασίλισσας Βικτωρίας.\nΑυτό το παλάτι ήταν το αγαπημένο πολλών διάσημων βασιλέων στην ιστορία. Τελευταία πιο γνωστή κάτοικος ήταν η πριγκίπισσα Diana. Σήμερα ζει ο πρίγκιπας William μαζί με την Kate Middleton και τα παιδιά τους.\nΤα δέντρα ήταν άδεια από φύλλα αλλά το γρασίδι ήταν ολοζώντανο.\nΠολλοί κάτοικοι έκαναν jogging, άλλοι έκαναν βόλτα με τα σκυλιά τους και άλλοι βημάτιζαν γρήγορα να προλάβουν τις δουλειές τους.\nΕμείς απολαμβάναμε το τοπίο περπατώντας αργά στα διάφορα μονοπάτια του πάρκου.\nΦτάσαμε στην άκρη του πάρκου και αριστερά μας είδαμε το Albert Memorial, το μνημείο που είναι αφιερωμένο στη μνήμη του αγαπημένου συζύγου της Βασίλισσας Βικτωρίας, Πρίγκιπα Αλβέρτου.\nΣχεδιάστηκε στο στυλ της γοτθικής Αναγέννησης και αποτελείται από περίτεχνο θόλο και το άγαλμα του Αλβέρτου στο κέντρο. Έχει ύψος 54 μέτρα και πήρε πάνω από δέκα χρόνια για να ολοκληρωθεί. Το κεντρικό τμήμα του μνημείου περικλείεται από την περίτεχνη γλυπτή ζωφόρο του Παρνασσού και απεικονίζει συνθέτες, αρχιτέκτονες, ποιητές, ζωγράφους και γλύπτες.\nΑκριβώς απέναντι βρίσκεται το Royal Albert Hall, ένα ιστορικό κτίριο σχήματος ροτόντας στο οποίο εκτελούνταν έργα και ένα μέρος του ήταν καλυμμένο με σκαλωσιές.\nΤην ιδέα της δημιουργίας του είχε ο φιλόμουσος και ερασιτέχνης συνθέτης σύζυγος της Βασίλισσας Βικτωρίας, πρίγκιπας Αλβέρτος. Όμως το 1861 ο Αλβέρτος πέθανε χωρίς να προλάβει να δει την ιδέα του να πραγματοποιείται. Αποφασίστηκε, παρ’ όλα αυτά, οι εργασίες πραγμάτωσης του ονείρου του Αλβέρτου να συνεχιστούν, ενώ το μεγαλύτερο μέρος των εξόδων καλύφθηκε από δημόσιο έρανο που ενέκρινε η Βασίλισσα.\nΈτσι στις 20 Μαΐου 1867 η Βικτώρια έθεσε το θεμέλιο λίθο, ονομάζοντας το υπό ανέγερση κτίριο, Royal Albert Hall τιμώντας τον νεκρό σύζυγό της.\nΟι αρχιτέκτονες ακολουθώντας την Ελληνορωμαϊκή αρχιτεκτονική σε αναγεννησιακό ρυθμό ανήγειραν πενταώροφο αμφιθέατρο του οποίου τα εγκαίνια έγιναν το 1871, στις 29 Μαρτίου. Σήμερα καθημερινά δίνονται παραστάσεις ή πραγματοποιούνται εκθέσεις, ομιλίες και συνέδρια. Γνωστά είναι επίσης και τα κονσέρτα του BBC που ετησίως φτάνουν κατά μέσο όρο τα 350.\nΟ κόσμος απολάμβανε την ηλιόλουστη μέρα καθισμένος στα παγκάκια ή στα σκαλάκια του μνημείου. Άλλοι έκαναν γυμναστική στο καταπράσινο γρασίδι, ενώ εμείς διασχίσαμε το δρόμο και περάσαμε απέναντι για να μπούμε πλέον στο Hyde Park, το μεγαλύτερο από τα Royal Parks, το οποίο ιδρύθηκε το 1536 από τον Henry VIII όταν πήρε γη από το Westminster Abbey και τη χρησιμοποίησε ως τόπο κυνηγιού.\nΤο πάρκο άνοιξε για το κοινό το 1637 και άρχισε να προσελκύει τους πολίτες του Λονδίνου. Ένας βασιλικός κηπουρός δούλευε με ιδιαίτερο ζήλο για χρόνια στο πάρκο και χάρη σε αυτόν απέκτησε τα εντυπωσιακά χαρακτηριστικά του.\nΤο πρώτο κτίριο που αντικρίσαμε ήταν η Serpentine Gallery\nενώ στη συνέχεια μας υποδέχτηκαν τα σιντριβάνια της Diana.\nAπό μακριά θαυμάσαμε την Serpentine Bridge\nενώ μπροστά μας απλωνόταν η ομώνυμη λίμνη, με τους κύκνους και τις πάπιες να λικνίζονται στα ήρεμα νερά της.\nΑυτή τη νέα πνοή στο πάρκο έδωσε η Βασίλισσα Καρολίνα με τη δημιουργία της πρώτης τεχνητής λίμνης που έμοιαζε με φυσική.\nΗ λίμνη Serpentine είναι ιδιαίτερα δημοφιλής για βαρκάδες και ατελείωτες βόλτες, όπου μπορεί κανείς να παρατηρήσει έναν απίστευτα μεγάλο αριθμό πτηνών που διαβιώνει στα νερά της.\nΔιασχίσαμε την περίφημη Serpentine Bridge και αριστερά μας προσπεράσαμε την Serpentine Sackler Gallery\nπροχωρώντας όλο και πιο βαθιά στο πάρκο, μέχρι που κάποια στιγμή φτάσαμε σε μία μεγάλη νησίδα, η οποία βρίσκεται στο κέντρο της λίμνης και αποτελεί καταφύγιο για τα εκατοντάδες πουλιά που ζουν στη λίμνη.\nΣτη συνέχεια υπάρχουν θαλάσσια ποδήλατα που μπορεί κάποιος να νοικιάσει και να κάνει βόλτα, ενώ το καφέ Serpantine Bar & Kitchen, στην άκρη της λίμνης, προσφέρει γρήγορο φαγητό και ροφήματα.\nΚάναμε μία μικρή στάση πάνω σε μία άλλη γέφυρα μετά το καφέ, για να χαζέψουμε λίγο ακόμα το πάρκο\nκαι συνεχίσαμε τη διαδρομή μας φτάνοντας στο άγαλμα του Αχιλλέα.\nΕίναι ουσιαστικά και το σημείο που τελειώνει το πάρκο και εδώ βρίσκεται το Hyde Park Corner, η μεγαλύτερη οδική διασταύρωση στη νοτιοανατολική γωνία του πάρκου, με έξι δρόμους να συγκλίνουν στη συμβολή: Park Lane, Piccadilly, Hill Constitution, Grosvenor Place, Grosvenor Crescent και Knightsbridge.\nΟ σταθμός του υπόγειου σιδηρόδρομου Hyde Park Corner, ένας σταθμός που εξυπηρετείται από τη γραμμή Piccadilly, βρίσκεται στη διασταύρωση καθώς και πολλά αξιόλογα μνημεία.\nΣτο κέντρο λοιπόν δεσπόζει η αψίδα του Wellington η οποία σχεδιάστηκε από τον Decimus Burton ως μία βόρεια πύλη στα εδάφη του παλατιού του Buckingham.\nΑργότερα μετακινήθηκε σε μικρή απόσταση από την αρχική της θέση για να διευκολύνει το πρόγραμμα διεύρυνσης των δρόμων στο Hyde Park Corner.\nΣτην κορυφή υπάρχει γιγάντια φτερωτή γυναικεία φιγούρα, η Ειρήνη, που κρατά δάφνινο στεφάνι και κατεβαίνει στο Quadriga of War πάνω σε άρμα, το οποίο τραβούν τέσσερα άλογα και οδηγείται από νεαρό αγόρι.\nΣτο μπροστά και στο πίσω μέρος, η αψίδα πλαισιώνεται από ζεύγη Κορινθιακών στηλών, ενώ ένα Κορινθιακό θριγκό διατρέχει όλη την αψίδα.\nΗ καμάρα φιλοξενεί δωμάτια που είναι διατεταγμένα σε 5 ορόφους.\nΑρχικά η αψίδα είχε στην κορυφή της ένα τεράστιο άγαλμα του ιππότη Wellington, δίνοντάς της το σημερινό της όνομα. Τo τεράστιο μέγεθος του αγάλματος προκάλεσε μεγάλη δημόσια συζήτηση και τελικά ονομάστηκε “το μεγαλύτερο γλυπτό φιάσκο του 19ου αι.”\nΌταν η αψίδα μεταφέρθηκε στη σημερινή της θέση, απέναντι από την είσοδο του Hyde Park το 1882, το άγαλμα του Wellington δεν επανατοποθετήθηκε με αποτέλεσμα η κορυφή της να μην έχει τίποτε για αρκετές δεκαετίες. Το 1911 στήθηκε πάνω στην κορυφή το μεγάλο γλυπτό της Ειρήνης.\nΤα δωμάτια που υπάρχουν στις προβλήτες της αψίδας είναι πολύ μικρά, αλλά εκείνο πάνω από την αψίδα είναι ευρύχωρο και περιέχει έκθεση για την ιστορία της.\nΗ Wellington Arch μαζί με την Marble Arch είναι δύο θριαμβευτικές αψίδες που χτίστηκαν στο Λονδίνο μετά το θρίαμβο του Wellington κατά του Ναπολέοντα το 1815.\nΚαι οι δύο αψίδες είχαν σαν σκοπό να αποτελέσουν νέες εισόδους στο παλάτι του Buckingham.\nΑριστερά βλέπουμε τον Wellington έφιππο και δίπλα του το μνημείο πολέμου της Νέας Ζηλανδίας,\nαπέναντι το μνημείο του Βασιλικού Πυροβολικού,\nτο Αυστραλιανό μνημείο του πολέμου,\nκαι το μνημείο Memorial Gates αφιερωμένο στους πέντε εκατομμύρια πεσόντες, άνδρες και γυναίκες, από την Ινδία, την Αφρική και την Καραϊβική που έπεσαν κατά τη διάρκεια των δύο παγκοσμίων πολέμων, 1914-1918 και 1939-1945.\nΒαδίζουμε πλέον στο Green Park και στην Constitution Hill\nφτάνοντας μετά από λίγο περπάτημα στα ανάκτορα του Buckingham, την έδρα της Βρετανικής μοναρχίας.\nΑρκετός κόσμος είναι μαζεμένος έξω από το παλάτι βγάζοντας φωτογραφίες\nενώ οι περισσότεροι έχουν αράξει στα σκαλιά του μνημείου της Βικτωρίας απολαμβάνοντας τη λιακάδα και τη ζεστή μέρα, σε ένα από τα πιο εμβληματικά σημεία της Βρετανικής πρωτεύουσας.\nΟ βασιλιάς Γεώργιος IV ήταν αυτός που ζήτησε από τον φημισμένο αρχιτέκτονα John Nash, να επεκτείνει το τότε γνωστό “σπίτι του Buckingham” σε ένα παλάτι.\nΟ ίδιος απεβίωσε πριν ολοκληρωθεί και έτσι πρώτη έμεινε στο παλάτι η Βασίλισσα Βικτωρία. Το παλάτι έχει περίπου 600 δωμάτια μαζί με την αίθουσα του θρόνου, μία αίθουσα χορού και την πινακοθήκη. Όταν η Βασίλισσα είναι εντός του παλατιού υπάρχει υψωμένη σημαία.\nΚαθημερινά στις 11:00 γίνεται η αλλαγή φρουράς που σίγουρα αποτελεί πόλο έλξης των τουριστών.\nΑπό το 1837 το παλάτι είναι ανοιχτό για το κοινό με 19 επισκέψιμες αίθουσες με τους θησαυρούς της Βασιλικής συλλογής. Μπορεί κανείς να θαυμάσει τα έπιπλα, τους πίνακες ζωγραφικής του Ρέμπραντ, του Ρούμπενς και άλλων σπουδαίων ζωγράφων.\nΟ κοντινότερος σταθμός metro: St. James΄s Park (γραμμές: Circle και District).\nAπέναντι ακριβώς από το μνημείο της Βικτωρίας ξεκινάει η λεωφόρος Mall,\nάλλος ένας δενδρόφυτος δρόμος, κατά μήκος του οποίου υπάρχουν εμβληματικά τεράστια κτίρια όπως: το Saint James Palace, το Royal Society και το Clarence House τα οποία κρύβονται πίσω από τεράστιoυς φράχτες και μεγάλα κλαδιά δέντρων.\nΤο Clarence House είναι η σημερινή κατοικία του Καρόλου και της Καμίλα ενώ κάποτε σε αυτό το παλάτι κατοικούσε η μητέρα της τωρινής Βασίλισσας, από το 1953 έως το 2002.\nΦτάνοντας στην Marlborough Rd (κάθετη της λεωφόρου Mall), στρίψαμε δεξιά και μπήκαμε στο St. James΄s Park το αρχαιότερο βασιλικό πάρκο στο Λονδίνο, το οποίο βρίσκεται στο Westminster, δηλαδή στο κέντρο της Βρετανικής πρωτεύουσας.\nΣυνορεύει με τα ανάκτορα του Buckingham στα δυτικά, την οδό Mall και το ανάκτορο Saint James στα βόρεια, με την οδό Horse Guards στα ανατολικά και με το Birdcage Walk στα νότια.\nΣτο πάρκο βρίσκεται μία μικρή λίμνη η St. James Lake με δύο νησιά: το νησί της πάπιας (Duck Island) και το δυτικό νησί (West Island).\nΜία γέφυρα διασχίζει τη λίμνη και επιτρέπει στον επισκέπτη να δει τη δυτική πλευρά του παλατιού, πλαισιωμένο από δέντρα, όπως επίσης να δει και το κυρίως κτίριο του Υπουργείου Εξωτερικών στα ανατολικά.\nΠήρε το όνομά του από ένα νοσοκομείο λεπρών αφιερωμένο στον Άγιο Ιάκωβο.\nΑπό τον 13ο αι. στη θέση του υπήρχε ελώδης έκταση και το ομώνυμο λεπροκομείο, μέχρι τον 16ο αι. που αποκτήθηκε από τον Ερρίκο Η΄, για να δημιουργηθεί ένα πάρκο που θα φιλοξενούσε τη συλλογή των εξωτικών ζώων του Βασιλιά.\nΣήμερα στο πάρκο βρίσκουν καταφύγιο πολλά είδη πτηνών και τα αγαπημένα σε όλους, μικρούς και μεγάλους, σκιουράκια. Όλοι κρατούν σακουλάκια με ξηρούς καρπούς προσπαθώντας να δελεάσουν τα όμορφα αυτά μικρά πλασματάκια, για να πλησιάσουν τα χέρια των επισκεπτών και να πάρουν ένα μικρό φουντούκι με αντάλλαγμα τι άλλο? φυσικά μερικές φωτογραφίες.\nΗ Horse Guards Rd. σηματοδοτεί το τέλος του πάρκου και σε αυτό το σημείο έχουμε φτάσει πλέον στα Clive steps, στο κέντρο των οποίων δεσπόζει το άγαλμα του Robert Clive, του Άγγλου πολιτικού και στρατηγού, ο οποίος ήταν από τους ιδρυτές της Βρετανικής Αυτοκρατορίας των Ινδιών.\nΣε ηλικία 18 ετών υπηρέτησε στις Ινδίες ως κατώτατος υπάλληλος της Βρετανικής Εταιρείας Ανατολικών Ινδιών.\nΣτη συνέχεια εργάστηκε στη στρατιωτική υπηρεσία της Εταιρείας και έλαβε μέρος στις συγκρούσεις μεταξύ Άγγλων και Γάλλων που συνεχίζονταν στη νοτιοανατολική Ινδία.\nΗ φυσιογνωμία του είναι από τις σημαντικότερες στην ιστορία του Βρετανικού επεκτατισμού.\nΠαρ΄όλο που ασχολήθηκε για την αρτιότερη οργάνωση της Εταιρείας, η οποία υπέφερε από τη διαφθορά των υπαλλήλων της, κατηγορήθηκε για δωροδοκία την περίοδο που υπήρξε διοικητής της Βεγγάλης. Η δίκη του στη Βουλή των Κοινοτήτων το 1773, κατέληξε σε πλήρη δικαίωσή του, αλλά ο ίδιος πληγωμένος βαθύτατα αυτοκτόνησε ένα χρόνο αργότερα.\nΣτη βάση των σκαλιών υπάρχει άλλο ένα ιδιαίτερο μνημείο, που τιμά τα 202 θύματα της βομβιστικής επίθεσης στο Μπαλί το 2002, μεταξύ των οποίων υπήρχαν και Βρετανοί τουρίστες.\nΤο μνημείο αποτελείται από μία μαρμάρινη σφαίρα με 202 σκαλισμένα περιστέρια, ενώ τα ονόματα των θυμάτων αναγράφονται σε έναν καμπυλωτό πέτρινο τοίχο.\nΔεξιά βλέπουμε το Churchill War Rooms, το μουσείο το οποίο περιλαμβάνει τα Cabinet War Rooms, ένα ιστορικό υπόγειο συγκρότημα, που φιλοξένησε ένα Bρετανικό κυβερνητικό κέντρο σε όλο τον B΄ Παγκόσμιο Πόλεμο αλλά και το μουσείο Churchill, ένα βιογραφικό μουσείο που εξερευνά τη ζωή του Βρετανού πολιτικού.\nΤο War Room Cabinet βρίσκεται κάτω από το κτίριο Treasury, στην περιοχή Whitehall του Westminster.\nΆρχισε να λειτουργεί τον Αύγουστο το 1939, λίγο πριν το ξέσπασμα του πολέμου και παρέμεινε σε λειτουργία καθ΄όλη τη διάρκεια του Β΄Παγκοσμίου Πολέμου, ενώ εγκαταλείφθηκε τον Αύγουστο του 1945 μετά την παράδοση της Ιαπωνίας.\nΑνεβήκαμε τα σκαλιά και βρεθήκαμε στην King Charles St. ανάμεσα σε δύο τεράστια κυβερνητικά κτίρια. Στα αριστερά το Foreign & Commonweath Office και στα δεξιά το Her Majesty΄s Treasury.\nΣτην οδό King Charles γίνονταν έργα. Προχωρήσαμε ευθεία και συναντήσαμε την Parliament St., η οποία στη συνέχεια ονομάζεται Whitehall και στρίψαμε αριστερά.\nΣτη μέση του δρόμου είδαμε άλλο ένα μνημείο, το Cenotaph, το οποίο είναι μνημείο πολέμου. Κατασκευάστηκε μεταξύ 1919 και 1920 και οι λέξεις ένδοξοι νεκροί εγγράφονται δύο φορές. Πάνω από τα στεφάνια, σε κάθε άκρο, εγγράφονται οι ημερομηνίες του Α΄Παγκοσμίου Πολέμου με λατινικούς αριθμούς.\nΈχει ύψος 11 μέτρα και ζυγίζει 120 τόνους. Το μνημείο αποκαλύφθηκε από τον Βασιλιά Γεώργιο V, στις 11 Νοεμβρίου 1920, τη δεύτερη επέτειο της εκεχειρίας με τη Γερμανία.\nΤο Cenotaph πλαισιώνεται σε κάθε πλευρά από τις σημαίες του Ηνωμένου Βασιλείου. Οι σημαίες που εμφανίζονται από το 2007, αντιπροσωπεύουν το Βασιλικό Ναυτικό, τον Βρετανικό Στρατό, τη Βασιλική Πολεμική Αεροπορία και το Εμπορικό Πολεμικό Ναυτικό.\nΠροχωρώντας, στα αριστερά μας η οδός Downing Street, γνωστή οδός για τα κτίρια που αποτελούν την επίσημη κατοικία και τα γραφεία του πρωθυπουργού και του καγκελάριου του Υπουργείου Οικονομικών. Βρίσκεται ακριβώς δίπλα στο Whitehall και κατασκευάστηκε το 1680 από τον Sir George Downing.\nH επίσημη κατοικία του πρωθυπουργού είναι στον αριθμό 10 και η επίσημη κατοικία του καγκελάριου είναι δίπλα, στον αριθμό 11.\nΕπόμενο μνημείο το The Woman of World War II, ένα εθνικό μνημείο πολέμου για το έργο των γυναικών κατά τη διάρκεια του Β΄Παγκοσμίου Πολέμου.\nΥπάρχουν 17 μεμονωμένα σύνολα ενδυμάτων και στολών γύρω από τις πλευρές του μνημείου που συμβολίζουν τις εκατοντάδες διαφορετικές θέσεις εργασίας, που ανέλαβε η γυναίκα στον Β΄ Παγκόσμιο Πόλεμο.\nΤο μνημείο αποκαλύφθηκε στις 9 Ιουλίου 2005, δύο ημέρες μετά τις βομβιστικές επιθέσεις στο Λονδίνο. Η Βασίλισσα Ελισάβετ Β΄, στο πλαίσιο της 60ης επετείου από το τέλος του Β΄Παγκοσμίου Πολέμου, εγκαινίασε το μνημείο.\nΠραγματοποιήθηκε και ένα flypast από 5 στρατιωτικά ελικόπτερα: Apache, Sea King, Lynx, Chinook και Merlin τα οποία πετούσαν όλα με θηλυκά πληρώματα, καθώς και ένα flypast δύο ADV Panavia Tornado που πετούσαν γυναίκες πιλότοι.\nΤην ώρα που περνούσαμε από το σημείο βρισκόταν σε εξέλιξη μία διαδήλωση με αρκετούς αστυνομικούς να είναι παρατεταγμένοι κατά μήκος του δρόμου παρακολουθώντας διακριτικά την έκβαση της διαμαρτυρίας.\nΣτη συνέχεια περάσαμε έξω από το Banqueting House Whitehall, το ωραιότερο και πιο γνωστό επιζών παλάτι του συγκροτήματος Whitehall. Το κτίριο είναι σημαντικό για την αρχιτεκτονική του στην Αγγλική ιστορία, ως το πρώτο οικοδόμημα που ολοκληρώθηκε σε νεοκλασικό στυλ το οποίο μεταμόρφωσε στη συνέχεια την Αγγλική αρχιτεκτονική.\nΣήμερα χαρακτηρίζεται ως Εθνικό μνημείο και διατηρητέο κτίριο.\nΧρησιμοποιήθηκε όχι μόνο για δεξιώσεις αλλά και για Βασιλικές τελετές.\nΟι ψυχαγωγικές δραστηριότητες που δόθηκαν εκεί ήταν από τις καλύτερες στην Ευρώπη. Χτίστηκε ουσιαστικά για την εκτέλεση των “Masques”, οι οποίες ήταν ένα εκλεπτυσμένο μείγμα ποίησης, μουσικής, χορού και εξωφρενικής ενδυμασίας.\nΒλέποντας τους έφιππους φρουρούς και πλήθος κόσμου να τους φωτογραφίζει καταλάβαμε ότι είχαμε φτάσει στην Horse Guards Parade, το μεγάλο πάρκο-πλατεία που γίνονται οι παρελάσεις, στο Whitehall στο κεντρικό Λονδίνο.\nΕίναι ο χώρος ετήσιων τελετών Trooping the Color που τιμά την ημέρα γενεθλίων του μονάρχη.\nΣτο παρελθόν ήταν το παλάτι του Whitehall καθώς και η σκηνή των ετήσιων εορτασμών των γενεθλίων της Βασίλισσας Ελισάβετ Α΄.\nΉταν κάποτε και η έδρα του Βρετανικού στρατού.\nΦιλοξένησε το beach volley στους θερινούς Ολυμπιακούς Αγώνες του 2012, με προσωρινά καθίσματα που εγκαταστάθηκαν από τον όμιλο Arena, χωρητικότητας 15 χιλιάδων θεατών σε δύο επίπεδα.\nΤο 2013, μετά την πρεμιέρα της ταινίας Παγκόσμιος Πόλεμος Ζ με τον Brad Pitt, πραγματοποιήθηκε ελεύθερη συναυλία με το Βρετανικό συγκρότημα Muse να ερμηνεύει το soundtrack της ταινίας.\nΑπέναντι από το Ηorse Guards Parade, στην άκρη του Saint James΄s Park βρίσκεται το Guards Memorial, το υπαίθριο μνημείο πεσόντων κατά τον Α΄Παγκόσμιο Πόλεμο, ενώ μετά τον Β΄ Παγκόσμιο Πόλεμο προστέθηκε επιγραφή για εκείνους που έχασαν τη ζωή τους μεταξύ 1939-1945.\nΤα γλυπτά έγιναν από πυροβόλα όπλα που κατακτήθηκαν στον Α΄Παγκόσμιο Πόλεμο και διαμορφώθηκαν σε πραγματικούς φρουρούς.\nΤο μνημείο υπέστη βλάβη από τις γερμανικές βόμβες κατά τη διάρκεια του Β΄Παγκοσμίου Πολέμου ενώ κατά την διάρκεια των επισκευών μία μικρή τρύπα από τους βομβαρδισμούς έμεινε σκόπιμα ανοιχτή σε ένα από τα γλυπτά.\nΑκολουθώντας πάλι τη λεωφόρο Mall φτάσαμε στην Admiralty Arch, κτίριο ορόσημο στο Λονδίνο το οποίο ενσωματώνει την αψίδα η οποία παρέχει πρόσβαση σε πεζούς και αυτοκίνητα, μέσω της οδού Mall στην πλατεία Trafalgar.\nΣχεδιάστηκε από την Aston Webb, στη μνήμη της Βασίλισσας Βικτωρίας.\nΣτο παρελθόν χρησίμευε ως κατοικία του Πρώτου Κυρίου της Θάλασσας και χρησιμοποιήθηκε από το Ναυαρχείο μέχρι το 2011.\nΦιλοξένησε κρατικά γραφεία αλλά το 2012 η κυβέρνηση μίσθωσε το κτίριο για 125 χρόνια και επέτρεψε να γίνει ανακατασκευή και να λειτουργήσει ως πολυτελές ξενοδοχείο, εστιατόριο και διαμερίσματα.\nReactions: ant0n1s, alexvaleras, Lucie☆ και άλλα 16 μέλη\nΗ Trafalgar Square είναι η μεγαλύτερη πλατεία του Λονδίνου και σημείο συνάντησης από τα χρόνια του μεσαίωνα μέχρι και σήμερα.\nΤο όνομά της ήταν Charing Cross και έτσι ονομάζεται ακόμα ο σταθμός metro στο νότιο άκρο της.\nΣτη βόρεια πλευρά της, δεσπόζει η Εθνική Πινακοθήκη, με πάνω από 2.000 έργα τέχνης.\nΤο κτίριο είναι νεοκλασικού ρυθμού, με κιονοστοιχίες και χαρακτηριστικό τρούλο.\nΙδρύθηκε το 1824 και στεγάζει μία από τις πλουσιότερες συλλογές πινάκων σε παγκόσμιο επίπεδο. Το κτίριο κατασκευασμένο από τον αρχιτέκτονα William Wilkins είναι προσβάσιμο από όλους δωρεάν.\nΚατά τον Β΄Παγκόσμιο Πόλεμο, οι Βρετανοί φοβούμενοι για το μέλλον των έργων τέχνης της Πινακοθήκης απομάκρυναν τα έργα από το κτίριο.\nΟι πίνακες μεταφέρθηκαν σε διάφορα Πανεπιστήμια της χώρας, αλλά και αυτές οι θέσεις θεωρήθηκαν προσωρινές και ακολούθησαν συσκέψεις για το πού έπρεπε να φυλαχθούν τα πολύτιμα έργα.\nΤελικά επιλέχθηκε το εγκαταλελειμμένο ορυχείο Manod, στις στοές του οποίου αποθηκεύτηκαν καλά συσκευασμένoι όλοι οι πίνακες.\nΣτις 12 Οκτωβρίου 1940, μία ισχυρή βόμβα ρίχτηκε στο κτίριο, με αποτέλεσμα την ολική καταστροφή της αίθουσας 10, στην οποία στεγάζονταν τα έργα του Ραφαήλ.\nΆρα η κίνηση μετακίνησης των έργων αποδείχθηκε πολύ σοφή.\nΑπό το 1942, που οι βομβαρδισμοί είχαν αραιώσει σημαντικά, ορισμένα έργα άρχισαν να μεταφέρονται για προσωρινή έκθεση στο κτίριο.\nΣτις 17 Μαΐου 1945, άρχισαν να μεταφέρονται σταδιακά όλα τα έργα τέχνης στην Πινακοθήκη.\nΤο μνημείο που εντυπωσιάζει στην πλατεία είναι η στήλη του Λόρδου Ναυάρχου Nelson, ο οποίος νίκησε τον στόλο του Ναπολέοντα, το 1805 στη ναυμαχία του Trafalgar, αν και έπεσε στη μάχη.\nTο άγαλμα του Nelson τοποθετήθηκε επάνω σε κορινθιακού ρυθμού στήλη, με ύψος 52 μέτρων, το 1846.\nΗ στήλη συνοδεύεται από τέσσερα αγάλματα λιονταριών τοποθετημένα στη βάση της.\nΤα σιντριβάνια προστέθηκαν το 1845. Οι γοργόνες, τα δελφίνια και οι τρίτωνες εγκαταστάθηκαν αργότερα.\nΗ πλατεία υπήρξε χώρος εγκατάστασης των Βασιλικών στάβλων, οι οποίοι δημιουργήθηκαν το 14ο αι. και διατηρήθηκαν μέχρι τον 17ο αι. εξυπηρετώντας το Whitehall Palace.\nΣτην πλατεία υπάρχει άλλη μία ιδιομορφία, ο τέταρτος πλίνθος στη βορειοδυτική πλευρά της. Ένα κενό βάθρο χωρίς κανένα άγαλμα. Το 1841, λόγω έλλειψης χρημάτων, δεν κατάφεραν να τοποθετήσουν εδώ το άγαλμα του έφιππου Γουλιέλμου.\nΌμως ο τέταρτος πλίνθος, τα τελευταία χρόνια παραχωρείται σε σύγχρονους καλλιτέχνες, κάποιοι από τους οποίους εκθέτουν ακόμη και ζωντανά αγάλματα, όπως συνέβη το 2009.\nΕμείς πάντως δεν είχαμε την τύχη να απολαύσουμε κανένα έκθεμα, παρά μόνο τον κενό τέταρτο πλίνθο.\nΥπάρχουν ακόμη τρεις πλίνθοι, στους οποίους στέκονται χάλκινα αγάλματα.\nΟ στρατηγός Sir Charles James στα νοτιοδυτικά,\nο στρατηγός Sir Henry Havelock στα νοτιοανατολικά και\nο Βασιλιάς Γεώργιος IV στα βορειοανατολικά.\nΕντυπωσιακός και ο ναός St. Martin in the Fields, στην βορειοανατολική γωνία της πλατείας.\nΑυτή η Αγγλικανική εκκλησία είναι διάσημη για το έργο της με τους νέους και τους άστεγους. Η εκκλησία έχει στενή σχέση και με τη Βασιλική οικογένεια της οποίας είναι η ενοριακή εκκλησία καθώς και με την 10 Downing St. και το Ναυαρχείο.\nΑκολουθώντας την Charing Cross Rd, μόλις συναντήσαμε την Irving St.,\nστρίψαμε αριστερά και φτάσαμε στη διάσημη Leicester Square, την πλατεία του θεάματος, αφού περιτριγυρίζεται από κινηματογράφους, όπου γίνονται οι πρεμιέρες γνωστών ταινιών, με κόκκινα χαλιά και κινηματογραφικούς αστέρες να παραβρίσκονται κάθε φορά στην πλατεία.\nYπάρχουν επίσης πολλά θέατρα, εστιατόρια, καφέ αλλά και υπαίθριες δραστηριότητες, όπως καλλιτέχνες του δρόμου.\nΗ πλατεία ανακαινίστηκε εκτεταμένα και αναμορφώθηκε για τους Ολυμπιακούς Αγώνες του 2012, κοστίζοντας πάνω από 15 εκατομμύρια λίρες και χρειάστηκαν 17 μήνες για να ολοκληρωθούν τα έργα.\nΣτη μέση της πλατείας υπάρχει το άγαλμα του William Shakespeare και ένα σιντριβάνι.\nΕδώ συναντήσαμε και το TKTS, το πρακτορείο πώλησης εισιτηρίων.\nΠολλές φορές υπάρχουν προσφορές της τελευταίας στιγμής αλλά και εκπτώσεις για τους ενδιαφερόμενους. Λειτουργεί από το Theatre Society of London, που εξυπηρετεί τα θέατρα και είναι το μόνο επίσημο περίπτερο θεατρικών εισιτηρίων. Άνοιξε το 1980, ως το “The Half-Price Booth Ticket” και ήταν μία μικρή ξύλινη καλύβα, ζωγραφισμένη με πράσινες και κίτρινες ρίγες, που βρισκόταν στη δυτική πλευρά της πλατείας Leicester.\nΜεταφέρθηκε στη νότια πλευρά το 1992 και μετονομάστηκε σε TKTS το 2001.\nΗ πείνα άρχισε πλέον να χτυπάει καμπανάκια oπότε, το αμέσως επόμενο μέλημά μας ήταν να καθίσουμε κάπου εκεί γύρω για φαγητό. Aποφασίσαμε να κατευθυνθούμε στην οδό Glasshouse St., στο εστιατόριο Nando's. Έτσι επιταχύναμε το βήμα μας περνώντας από το Piccadilly Circus, παίρνοντας μερικές γρήγορες φωτογραφίες προς το παρόν, αφού από εδώ θα περάσουμε ξανά και ξανά τις επόμενες μέρες του ταξιδιού.\nΦτάσαμε στο εστιατόριο και είχαμε στη διάθεσή μας περίπου μία ώρα για φαγητό. Στη συνέχεια, έπρεπε να επιστρέψουμε στο ξενοδοχείο, να κάνουμε το check-in και να αλλάξουμε ρούχα, γιατί το βράδυ στις 20:00 είχαμε κλείσει εισιτήρια να παρακολουθήσουμε μία παράσταση στο θέατρο Novello, στο Aldwych, στο West End.\nAπό το σταθμό Picadilly Circus, μπήκαμε στο metro και κατεβήκαμε στο Nοtting Hill Gate, φτάνοντας στο ξενοδοχείο μας γύρω στις 18:30, μετά από 6 με 7 ώρες στους δρόμους και τα πάρκα της πόλης.\nΦρεσκαριστήκαμε, στολιστήκαμε και ξανά στο metro, με σταθμό προορισμού το Covent Garden, τον κοντινότερο σταθμό στο θέατρο.\nΉμασταν στην ώρα μας έξω από το θέατρο.\nΥπήρχε μία αρκετά μεγάλη ουρά αλλά εμείς δεν περιμέναμε σε αυτήν. Μπήκαμε στο εσωτερικό και ζητήσαμε τα εισιτήριά μας, τα οποία είχαμε κλείσει από το internet λίγες μέρες πριν το ταξίδι μας.\nΑνεβήκαμε στον εξώστη και βρήκαμε τις θέσεις μας.\nΗ παράσταση Mamma Mia που παρακολουθήσαμε, σε ένα κατάμεστο θέατρο ήταν πολύ ευχάριστη και διασκεδαστική.\nΣτο τέλος, όλος ο κόσμος ήταν όρθιος, τραγουδούσε και χόρευε συνοδεύοντας τους ηθοποιούς.\nΗ πρώτη μέρα στο Λονδίνο, αν και κουραστική έκλεισε πολύ ευχάριστα, με πολύ κέφι και φυσικά πολύ τραγούδι.\nΓύρω στις 11:30 ήμασταν πίσω στο Notting Hill Gate, κάνοντας ένα πέρασμα από το super market Tesco, που βρίσκεται πολύ κοντά στο σταθμό, για τις απαραίτητες προμήθειες.\nΈτσι έκλεισε η πρώτη μας μέρα στο Λονδίνο!!\nReactions: ant0n1s, alexvaleras, Lucie☆ και άλλα 17 μέλη\nΜετά το πρωινό αναχωρήσαμε από το ξενοδοχείο για τον σταθμό του metro Notting Hill Gate.\nΚαι η σημερινή μέρα ήταν πολύ όμορφη και όχι ιδιαίτερα κρύα.\nΗ βόλτα μας θα ξεκινούσε από τον σταθμό του Westminster και θα περιελάμβανε μία μεγάλη παραποτάμια διαδρομή. Προσπαθούσαμε να εκμεταλλευτούμε τις καλές, ζεστές και μη βροχερές μέρες και να βγάλουμε όσες περισσότερες διαδρομές μπορούσαμε, γι΄αυτό και η σημερινή βόλτα θα ήταν πολύ απαιτητική και κουραστική. Είμαστε όμως στην αρχή του ταξιδιού οπότε το κέφι και το κουράγιο είναι ακόμα πολύ ψηλά.\nΠάμε να το ζήσουμε λοιπόν!!\nΜόλις βγήκαμε έξω από τον σταθμό του Westminster, το θέαμα που αντικρίσαμε δεν ήταν και το καλύτερο. Το γνωρίζαμε και το περιμέναμε, το είχαμε δει και από μακριά την προηγούμενη μέρα, αλλά όσο να΄ναι, όταν αντικρίζεις το σήμα κατατεθέν της πόλης σε αυτή την κατάσταση υπάρχει μία αμηχανία, μία δυσαρέσκεια...ένα κάτι τέλος πάντων μη συμβατό, μη αποδεκτό με τις εικόνες που έχεις συνηθίσει να βλέπεις και να φέρνεις στο μυαλό σου όταν ακούς την λέξη Λονδίνο.\nΟ Πύργος του Ρολογιού, ο πιο διάσημος από όλους τους Πύργους, ο οποίος υψώνεται στη βόρεια άκρη των ανακτόρων, ύψους 93,3 μέτρων βρίσκεται σε συντήρηση από το μεσημέρι της 21ης Αυγούστου 2017, όταν η καμπάνα του γνωστού Ρολογιού σταμάτησε να χτυπά και αυτό θα διαρκέσει για τα επόμενα τέσσερα χρόνια, όσο θα διαρκέσουν οι εργασίες ανακαίνισης.\nΤα μεγάλα σφυριά που χτυπούσαν την καμπάνα κάθε ώρα, σχεδόν για 157 χρόνια αποσυνδέθηκαν από το ρολόι και κλειδώθηκαν στο πλαίσιο της ανακαίνισης.\nΤο ρολόι θα αποσυναρμολογηθεί και κάθε ένας από τους μηχανισμούς του θα εξεταστεί και θα συντηρηθεί. Οι τέσσερις δίσκοι του θα επιδιορθωθούν και το σιδερένιο πλαίσιο και οι δείκτες θα ανανεωθούν.\nΈνας από τους δίσκους του ρολογιού παρέμεινε σε λειτουργία για να δείχνει σιωπηλά την ώρα. Θα κινείται με ηλεκτρικό μηχανισμό μέχρι την αποκατάσταση του παραδοσιακού μηχανισμού.\nΛίγα λόγια και για την ιστορία του Πύργου του Ρολογιού: Είναι το μεγαλύτερο τεσσάρων όψεων ρολόι με καμπάνες και ο Πύργος του Ρολογιού είναι o τρίτος υψηλότερος στον κόσμο. Γιόρτασε τα 150 χρόνια του, στις 31 Μαΐου 2009. Η ανέγερσή του ολοκληρώθηκε στις 10 Απριλίου 1858. Ο Πύργος δεν διαθέτει ανελκυστήρα, αλλά 334 σκαλοπάτια μέχρι την κορυφή. Το ρολόι έχει παραμείνει ακριβές από τότε που τέθηκε σε λειτουργία.\nΠέντε καμπάνες κρέμονται στο κωδωνοστάσιο πάνω από το ρολόι. Οι τέσσερις χτυπούν τα τέταρτα της ώρας, ενώ η μεγαλύτερη χτυπάει τις ώρες.\nΈργα δεν γίνονται μόνο στο Big Ben, αλλά και σε ένα μεγάλο τμήμα των Ανακτόρων.\nΤα Ανάκτορα του Westminster ή το Βρετανικό Κοινοβούλιο, στη δυτική όχθη του ποταμού Τάμεση, στην καρδιά της πόλης του Westminster, χτίστηκαν στον ίδιο χώρο τον 11ο αιώνα και αποτελούσαν τον κύριο τόπο κατοικίας των Άγγλων μοναρχών μέχρι το 1512, οπότε μία πυρκαγιά κατέστρεψε το μεγαλύτερο μέρος τους.\nΣτη συνέχεια αποτέλεσαν την έδρα του Κοινοβουλίου, το οποίο συνεδριάζει εκεί ήδη από τον 13ο αιώνα, καθώς και του Βασιλικού Δικαστηρίου, το οποίο κατά καιρούς έδρευε, είτε μέσα- είτε γύρω από την Αίθουσα του Westminster.\nΤα Ανάκτορα ξανακαταστράφηκαν από πυρκαγιά και τα μόνα σημαντικά κτίρια που διασώθηκαν ήταν η Αίθουσα του Westminster, οι εσωτερικές αυλές του ναού του Αγίου Στεφάνου, το παρεκκλήσιο της Παναγίας της Κρύπτης και ο Πύργος των Κοσμημάτων.\nΜετά την αποκατάσταση, δημιουργήθηκε ένα πολύ μεγαλύτερο κτιριακό συγκρότημα το οποίο περιλαμβάνει 1.100 δωμάτια που ακολουθούν μία συμμετρική διάταξη γύρω από μία σειρά αυλών. Η όλη κατασκευή διήρκεσε 30 χρόνια, ενώ στη συνέχεια, εκτενή βελτιωτικά έργα έλαβαν χώρα μετά τον Β΄ Παγκόσμιο Πόλεμο, λόγω βομβαρδισμών.\nΤα Ανάκτορα είναι ένα από τα κέντρα της πολιτικής ζωής του Ηνωμένου Βασιλείου και συμπεριλαμβάνονται στον κατάλογο μνημείων πολιτιστικής κληρονομιάς της UNESCO από το 1987.\nΣτα Ανάκτορα υπάρχουν τρεις Πύργοι. Από αυτούς ο μεγαλύτερος και ψηλότερος είναι ο Πύργος της Βικτωρίας ο οποίος βρίσκεται στη νοτιοδυτική γωνία των Ανακτόρων και υψώνεται 98,5 μέτρα πάνω από το έδαφος. Ο Πύργος αυτός είχε αποτελέσει αναπόσπαστο κομμάτι των αρχικών σχεδίων του αρχιτέκτονα Μπάρι, ο οποίος επιθυμούσε να αποτελέσει το πιο αξιομνημόνευτο στοιχείο του συμπλέγματος των Ανακτόρων.\nΣχεδίασε λοιπόν την πύλη του μονάρχη, ως επίσημη Βασιλική είσοδο στα Ανάκτορα, καθώς και ως μέσο πυρασφάλειας για τα αρχεία του Κοινοβουλίου.\nΌταν ο πύργος της Βικτωρίας ολοκληρώθηκε το 1858, ήταν το ψηλότερο δεύτερο κτίριο του Λονδίνου μετά το ναό του Αγίου Παύλου και το ψηλότερο κτίριο του τότε κόσμου που δεν είχε θρησκευτικό αλλά κοσμικό χαρακτήρα.\nΤο μεγαλύτερο μέρος του Πύργου χρησιμοποιείται για τη φύλαξη των τριών εκατομμυρίων αρχείων του Κοινοβουλίου του Ηνωμένου Βασιλείου. Στην κορυφή του Πύργου βρίσκεται ένας ιστός σημαίας από τον οποίο ανεμίζει το βασιλικό έμβλημα του Ηνωμένου Βασιλείου, δηλαδή η προσωπική σημαία του μονάρχη όταν αυτός παρίσταται στα Ανάκτορα.\nΑντίθετα τις ημέρες που συνεδριάζει το Κοινοβούλιο ανεμίζει η σημαία του Ηνωμένου Βασιλείου.\nΟι σημαντικότερες αίθουσες του συγκροτήματος είναι:\n1) H Βασιλική Αίθουσα, η οποία τυγχάνει πολλών χρήσεων σε διαφορετικές περιστάσεις, αλλά κυρίως χρησιμοποιείται στην τελετή έναρξης των εργασιών του Κοινοβουλίου.\n2) Η Αίθουσα των Λόρδων, εδώ βρίσκεται ο επίχρυσος Βασιλικός Θρόνος. Αν και ο μονάρχης μπορεί θεωρητικά να χρησιμοποιήσει το θρόνο στη διάρκεια οποιασδήποτε συνεδρίασης, παρίσταται μόνο στην τελετή έναρξης των εργασιών του Κοινοβουλίου.\nΟι βουλευτές κάθονται σε σειρές πάγκων που υπάρχουν στις τρεις πλευρές της αίθουσας. Κάποιοι ανεξάρτητοι βουλευτές κάθονται στους πάγκους στο μέσον της Αίθουσας.\n3) Η Κεντρική Αίθουσα, στην οποία οι ψηφοφόροι έχουν τη δυνατότητα να συναντήσουν τους εκλεγμένους βουλευτές ακόμη και χωρίς προγραμματισμένη συνάντηση.\n4) Η Αίθουσα των Κοινοτήτων, στη βόρεια άκρη της οποίας βρίσκεται η έδρα του Προέδρου. Τα μέλη του κυβερνώντος κόμματος κάθονται στους πάγκους στα δεξιά της έδρας του Προέδρου, ενώ τα μέλη της αντιπολίτευσης κάθονται στους πάγκους στα αριστερά της έδρας.\n5) Η Αίθουσα του Westminster, το παλαιότερο τμήμα των ανακτόρων που σώζεται στις μέρες μας. H λειτουργία της Αίθουσας έχει αλλάξει αρκετές φορές. Αρχικά χρησιμοποιούνταν για δικαστικούς σκοπούς, αφού εκεί εδρεύουν τρία από τα πιο σημαντικά Δικαστήρια της χώρας, τα οποία στο πέρασμα των χρόνων συγχωνεύτηκαν στο Ανώτατο Δικαστήριο.\nΣτην αίθουσα έχουν επίσης τεθεί σε λαϊκό προσκύνημα σοροί εξαιρετικά σημαντικών προσώπων, εκτός των μοναρχών, όπως του Winston Churchill, το οποίο θεωρείται ιδιαίτερα μεγάλη τιμή.\nΔιασχίζοντας τη γέφυρα του Westminster είχαμε εξαιρετική θέα στο London Eye και στο ποτάμι.\nΠάνω στη γέφυρα αυτός ο πολύ συμπαθητικός Σκωτσέζος, αψηφώντας το κρύο διασκέδαζε τους περαστικούς, ενώ η “φούστα” του λικνιζόταν και αυτή στο ρυθμό της μουσικής και στο φύσημα του ανέμου.\nΜπροστά μας τώρα έχουμε το επιβλητικό κτίριο του County Hall που ήταν το αρχηγείο του County Council του Λονδίνου (LCC) και αργότερα του Συμβουλίου του μεγάλου Λονδίνου (GLC).\nΓια 64 χρόνια χρησίμευε ως έδρα της κυβέρνησης του Λονδίνου, όταν η Μargaret Thatcher κατάργησε το GLC το 1986.\nΣήμερα είναι ο χώρος που στεγάζονται διάφορα αξιοθέατα όπως, το ενυδρείο Sea Life και το London Dungeon, καθώς και χώρος ψυχαγωγίας.\nΣε άλλα μέρη του κτιρίου στεγάζονται ξενοδοχεία, εστιατόρια και διαμερίσματα.\nΔίπλα ακριβώς ορθώνεται ένα από τα πιο διάσημα αξιοθέατα της πρωτεύουσας, το Μάτι του Λονδίνου. Αυτή η τεράστια ρόδα έχει ύψος 135 μέτρα και προσφέρει καταπληκτική θέα όλης της περιοχής του Λονδίνου. Κατασκευάστηκε με πρωτοβουλία της British Airways για το Millennium. Η διάρκεια της βόλτας κρατάει μισή ώρα και οι μικρές στάσεις βοηθούν να απολαύσει ο επισκέπτης την πανοραμική θέα. Το βράδυ με την πόλη φωταγωγημένη, το θέαμα είναι εκπληκτικό. Περιστρέφεται πάνω από τον ποταμό, απέναντι από το Κοινοβούλιο και το Big Ben, με 32 γυάλινες, υψηλής τεχνολογίας κάψουλες, που προσφέρουν θέα 360 μοιρών.\nΗ κατασκευή χρειάστηκε πάνω από ενάμιση χρόνο για να ολοκληρωθεί ενώ χρησιμοποιήθηκαν πάνω από 1.700 τόνοι χάλυβα και περισσότεροι από 3.000 τόνοι σκυροδέματος για τα θεμέλια. Μπορεί να φιλοξενήσει μέχρι και 800 επιβάτες ανά περιστροφή. Η κάθε κάψουλα ζυγίζει 500 κιλά ενώ μπορεί να φιλοξενήσει 25 επιβάτες.\nΟι παρακάτω φωτογραφίες είναι από προηγούμενο ταξίδι, για να πάρουμε μία γεύση της υπέροχης θέας από το Μάτι του Λονδίνου (αν και αυτές οι φωτογραφίες είναι τραβηγμένες με κινητό παλιάς τεχνολογίας και δεν είναι καλές. Τέλος πάντων, μόνο και μόνο για τη θέα μπήκαν).\nΑμέσως μετά το London Eye ξεκινά η πιο όμορφη παραποτάμια διαδρομή, The Queen΄s walk.\nΣτα δεξιά μας οι Jubilee Gardens\nκαι αριστερά μας η Golden Jubilee Bridge\nενώ συναντάμε και το όμορφο Carousel το οποίο όμως αυτή τη στιγμή δεν λειτουργεί.\nΠερνάμε τον σταθμό των ferries, Festival Pier και έχουμε θέα στην Waterloo Bridge.\nΜικρές παραλιούλες σχηματίζονται κατά τη διαδρομή μας.\nΑμέσως μετά την Waterloo Bridge βρίσκεται το National Theatre, ένας από τους τρεις σημαντικότερους δημόσιους χρηματοδοτούμενους χώρους τέχνης του Ηνωμένου Βασιλείου.\nΤο θέατρο παρουσιάζει ποικίλο πρόγραμμα, συμπεριλαμβανομένου του Shakespear, αλλά και νέα έργα σύγχρονων θεατρικών συγγραφέων. Tο National Theatre live είναι μία πρωτοβουλία να μεταδίδει ζωντανές και ηχογραφημένες παραστάσεις από τα καλύτερα Βρετανικά θέατρα, σε κινηματογράφους σε όλο τον κόσμο, το οποίο ξεκίνησε τον Ιούνιο του 2009.\nΦτάσαμε στο Gabriel΄s Pier και εδώ ξεχωρίζει με την παρουσία του ο OXO Tower, ο οποίος αρχικά κατασκευάστηκε ως σταθμός ηλεκτροπαραγωγής για την παροχή ηλεκτρικού ρεύματος στο ταχυδρομικό γραφείο της Royal mail.\nΑκολούθως αποκτήθηκε από την εταιρεία OXO, κατά τη διάρκεια του 1920, η οποία εμπορευόταν βόειο κρέας. Πολλά από τα αρχικά εργοστάσια παραγωγής ηλεκτρικού ρεύματος κατεδαφίστηκαν, αλλά η πρόσοψη διατηρήθηκε και επεκτάθηκε. Η εταιρεία ήθελε να συμπεριλάβει στο κτίριο έναν πύργο, με μεγάλα φωτεινά σήματα που να διαφημίζουν το όνομα του προϊόντος τους, αλλά δεν έλαβε ποτέ τέτοια άδεια. Σκέφτηκαν λοιπόν κάτι πολύ έξυπνο! Έχτισαν έναν πύργο με παράθυρα τα οποία σχηματίζουν τα γράμματα OXO.\nΣήμερα στεγάζει εστιατόρια, καταστήματα, εκθεσιακούς χώρους και άλλα.\nΒρισκόμαστε στο Gabriel's Wharf,\nένα πολύ όμορφο σημείο, με μία αμμώδη παραλία στην οποία καλλιτέχνες εργάζονται επίμονα και έχουν βαλθεί με την τέχνη τους να καταπλήξουν τους περαστικούς και να καταφέρουν να μαζέψουν μερικά νομίσματα στα πολύχρωμα κουβαδάκια τους.\nΜία εσωτερική αυλίτσα, με μικρά μαγαζάκια με έντονα χρώματα, σίγουρα τραβούν την προσοχή των περαστικών αλλά και τη δική μας για ένα γρήγορο πέρασμα από τις βιτρίνες τους.\nΑπό τις πιο όμορφες γέφυρες που συναντάει κανείς στη διαδρομή αυτή είναι σίγουρα η Blackfriars Bridge αλλά και η σιδηροδρομική γέφυρα Blackfriars Railway Bridge, οι οποίες χρειάστηκαν 9 χρόνια για να χτιστούν ανοίγοντας για το κοινό το 1769.\nΗ αρχική όμως γέφυρα κατεδαφίστηκε, ενώ η σημερινή, που εγκαινίασε η Βασίλισσα Βικτωρία στις 6 Νοεμβρίου του 1869 αποτελείται από πέντε καμάρες από σφυρήλατο σίδερο.\nΕίναι ομολογουμένως μία πανέμορφη γέφυρα που έγινε παγκοσμίως διαβόητη, τον Ιούνιο του 1982, όταν βρέθηκε το σώμα του Roberto Calvi, πρώην Προέδρου της μεγαλύτερης ιδιωτικής Τράπεζας της Ιταλίας, να κρέμεται σε μία από τις καμάρες με περίπου 14.000 δολάρια στις τσέπες του.\nΟ θάνατος αρχικά θεωρήθηκε σαν αυτοκτονία αλλά οι ιατροδικαστές κατέληξαν στο συμπέρασμα ότι είχε δολοφονηθεί μάλλον από τη μαφία, στην οποία ήταν χρεωμένος. Τώρα γιατί είχε τόσα χρήματα πάνω του και δεν τα κράτησε η μαφία που της χρώσταγε κιόλας, σίγουρα εγώ δεν το γνωρίζω. Οι πληροφορίες πάντως αυτά έλεγαν.\nΠερνώντας κάτω από τη γέφυρα Blackfriars, η στοά όλη είναι επενδεδυμένη με λευκά πλακάκια ενώ λευκά και μαύρα πλακάκια σχηματίζουν παραστάσεις με την γέφυρα και κοσμούν τη διάβαση αυτή.\nΠίσω από την Founder΄s Arms Pub βλέπουμε τώρα να ξεπροβάλει η χαρακτηριστική καμινάδα της πιο δημοφιλούς Πινακοθήκης μοντέρνας τέχνης της Αγγλίας, η οποία ιδρύθηκε το 2000, στο κτίριο που παλαιότερα βρισκόταν ο σταθμός παραγωγής ενέργειας Bankside.\nΗ χαρακτηριστική καμινάδα στο εξωτερικό του κτιρίου έχει ύψος 99 μέτρα.\nΤο εργοστάσιο έκλεισε το 1981 και μέχρι το 1993 είχε εγκαταλειφθεί και βρισκόταν σε άσχημη κατάσταση προοριζόμενο για κατεδάφιση. Τον επόμενο χρόνο όμως, η πινακοθήκη Tate ανακοίνωσε ότι ο πρώην σταθμός θα στεγάζει τη συλλογή μοντέρνας τέχνης.\nΤο κτίριο τροποποιήθηκε, με κύρια εξωτερική παρέμβαση, την προσθήκη δύο επιπλέον γυάλινων ορόφων πάνω από το κυρίως κτίριο. Το ένα τρίτο του κτιρίου κράτησε η εταιρεία EDF Energy, για να χρησιμοποιείται ως ηλεκτρικός υποσταθμός.\nΤο 2006 η EDF Energy ανακοίνωσε ότι αποδεσμεύει τον μισό από το χώρο της, οπότε στον ελεύθερο πλέον χώρο, πάνω από τις πρώην δεξαμενές πετρελαίου ανεγέρθη μία πτέρυγα αποτελούμενη από ένα δεκαόροφο πυραμοειδές κτίριο που στέγασε video, φωτογραφίες, installations και χώρους κοινωνικής αλληλεπίδρασης μεταξύ των επισκεπτών.\nΗ συλλογή της Πινακοθήκης περιλαμβάνει έργα μοντέρνας τέχνης από το 1900 μέχρι σήμερα. Κάποιες προσωρινές εκθέσεις στεγάζονται σε μία αίθουσα με την ονομασία “Στροβιλοστάσιο”, όπου παλαιότερα βρίσκονταν οι στροβιλογεννήτριες του εργοστασίου ενέργειας.\nΣταθμός metro: Southwark (γραμμή Jubilee) αλλά και με το πλοιάριο που συνδέει τις Πινακοθήκες και το London Eye.\nΦυσικά μπήκαμε στο εσωτερικό, αφού περάσαμε τον έλεγχο\nκαι επισκεφτήκαμε κάποιες από τις αίθουσες με δωρεάν είσοδο. Πλήθος κόσμου και πολλά σχολεία κατέκλυζαν όλους τους χώρους της Πινακοθήκης.\nΣτο τέλος καταλήξαμε στο καφέ της Πινακοθήκης στον 6ο όροφο, για καφέ, γλυκό και λίγη ξεκούραση.\nΗ πανοραμική θέα προς την Millennium Bridge και τον Καθεδρικό του Αγίου Παύλου, απλά ανυπέρβλητη.\nΗ κρεμαστή γέφυρα για πεζούς, Millennium Bridge είναι κατασκευασμένη από χάλυβα και συνδέει το Λονδίνο με το Bankside. Η κατασκευή της άρχισε το 1998 και άνοιξε το 2000.\nΟι Λονδρέζοι της έχουν δώσει το παρατσούκλι “Wobbly Bridge” (κουνημένη), από την ταλάντωση που ήταν αισθητή όταν περνούσαν οι πεζοί.\nH γέφυρα έκλεισε και έγιναν τροποποιήσεις για την εξάλειψη του φαινομένου και επαναλειτούργησε το 2002. Tο νότιο άκρο της ξεκινάει από την Tate Modern, ενώ το βόρειο άκρο της καταλήγει στο City of London. Η γέφυρα βρίσκεται σε τέλεια ευθυγράμμιση με το ναό του Αγίου Παύλου.\nΑκριβώς δίπλα στην Tate Modern συναντάμε το Shakespear΄s Globe, ένα συγκρότημα που στεγάζει μία ανακατασκευή του θεάτρου Globe που σχετίζεται με τον William Shakespeare.\nΤο αρχικό θέατρο χτίστηκε το 1599 αλλά καταστράφηκε από πυρκαγιά, ξαναχτίστηκε και κατεδαφίστηκε πάλι. Ποιός ξέρει τί ζόρια τραβούσαν τότε με το κτίριο αυτό, ώστε να το χτίζουν και να το γκρεμίζουν. Η σύγχρονη αναστήλωση πάντως έγινε με βάση τα διαθέσιμα στοιχεία των κτιρίων του 1599 και του 1614.\nΘεωρείται αρκετά ρεαλιστικό, αν και οι σύγχρονες απαιτήσεις ασφάλειας σημαίνουν ότι φιλοξενεί μόνο 1.400 θεατές σε σύγκριση με τις 3.000 του αρχικού θεάτρου. Το κτίριο είναι κατασκευασμένο εξ΄ολοκλήρου από Αγγλική βελανιδιά, με αρμούς και προεξοχές και είναι κατά την έννοια αυτή ένα αυθεντικό κτίριο, όπως το κτίριο του 16ου αιώνα, καθώς δεν χρησιμοποιήθηκε καθόλου χάλυβας στη δομή του.\nΤα καθίσματα είναι πάγκοι όπως ακριβώς και τότε.\nΠάρα πολύς κόσμος βρίσκεται συγκεντρωμένος στα σκαλάκια απέναντι από το θέατρο\nενώ λίγο μετά ένα Ελληνικό εστιατόριο διαθέτει πλούσιο κατάλογο Ελληνικών εδεσμάτων και αρκετούς θαμώνες οι οποίοι απολαμβάνουν την Ελληνική κουζίνα.\nΜπροστά μας απλώνεται τώρα η Southwark Bridge\nκαι εμείς συνεχίζουμε τη βόλτα μας στο Bankside φτάνοντας πλέον σε ένα πολύ όμορφο σημείο όπου στο βάθος βλέπουμε να υψώνεται ο ουρανοξύστης Shard, ενώ δεξιά μας προβάλλει ένα υπέροχο τούβλινο κτίριο, η διάσημη Anchor Pub, η οποία ξεκίνησε αρχικά ως χώρος ζυθοποιίας για την Anchor Brewery, που ιδρύθηκε για πρώτη φορά το 1616.\nΜάλλον καταστράφηκε στη μεγάλη πυρκαγιά του Λονδίνου το 1666, αλλά ξαναχτίστηκε. Κάποιες άλλες πληροφορίες αναφέρουν ότι το κτίριο χρησιμοποιήθηκε για πρώτη φορά το 1770. Αυτή η Pub είναι ένα από τα μοναδικά επιζώντα κτίρια που υπάρχουν εδώ από την εποχή του Shakespear, όταν αυτή η περιοχή ήταν στο επίκεντρο του εμπορίου, με τον Tάμεση να είναι ο “κύριος δρόμος” του Λονδίνου.\nH ταβέρνα είχε γίνει αγαπημένο μέρος για τους πειρατές και τους λαθρέμπορους του ποταμού. Κατά τη διάρκεια επισκευών, στις αρχές του 19ου αιώνα, απομακρύνθηκε από το εσωτερικό μία τεράστια δρύινη δοκός, η οποία αποκάλυψε έξυπνα δημιουργημένα κρησφύγετα που χρησιμοποιούνταν πιθανώς για την αποθήκευση κλεμμένων αγαθών από το λαθρεμπόριο.\nΌπως ήταν φυσικό έκλεψε πολλά κλικ της φωτογραφικής μας μηχανής, δικαίως άλλωστε, αφού είναι τόσο ιστορική, όσο και όμορφη.\nΣτρίβοντας δεξιά μετά την Pub και αμέσως αριστερά, περνάμε κάτω από την Cannon Street Railway Bridge, όπου ξεκινάει η Clink Street.\nΣτον τοίχο της στοάς είναι ζωγραφισμένο το πορτρέτο του William Shakespear\nενώ ελάχιστα βήματα πιο κάτω βρίσκεται το Clink Prison Museum, το οποίο είναι χτισμένο πάνω στον αρχικό χώρο της φυλακής Clink που χρονολογείται από το 1144 και ήταν μία από τις παλαιότερες και πιο διαβόητες φυλακές της Αγγλίας για πάνω από 600 χρόνια.\nEδώ φυλακίστηκαν πολλοί άνθρωποι όπως οφειλέτες, αιρετικοί, μεθυσμένοι, θρησκευτικοί αντίπαλοι κ.α.\n“The Clink” είναι πιθανώς ο ήχος του μετάλλου καθώς έκλειναν οι πόρτες της φυλακής ή το κροτάλισμα των αλυσίδων που φορούσαν οι φυλακισμένοι.\nΗ φυλακή ανήκε στον επίσκοπο του Winchester και εξυπηρετούσε την The Liberty of the Clink, μία τοπική περιοχή που ανήκε στον Επίσκοπο και όχι στον Βασιλέα μονάρχη.\nΩς ιδιοκτήτης της Ελευθερίας, ο Επίσκοπος μπορούσε να φυλακίσει αιρετικούς ή ανθρώπους που δεν έκαναν τις πληρωμές τους.\nΉταν ίσως η μεγαλύτερη φυλακή των ανδρών και ίσως η παλαιότερη των γυναικών στην Αγγλία.\nΕίχαμε μαζί μας το voucher με την προσφορά της travelcard 2 for 1 για να επισκεφθούμε το εσωτερικό της φυλακής, αλλά τελικά αλλάξαμε γνώμη και αποφασίσαμε να χαρούμε τον καλό καιρό συνεχίζοντας τη βόλτα μας, παρά να χάσουμε χρόνο μέσα στη φυλακή.\nΗ Clink Street είναι ένας ατμοσφαιρικός, στενός, λιθόστρωτος δρόμος.\nΣτη νότια πλευρά του δρόμου βρίσκονται τα ερείπια του Winchester Palace και απέναντι είναι μερικές πολύ ωραίες ανακαινισμένες βικτωριανές αποθήκες, οι οποίες έχουν μετατραπεί σε διαμερίσματα, γραφεία και στούντιο.\nΟ δρόμος φυσικά πήρε το όνομά του από τη φυλακή που συνδέθηκε με το μεσαιωνικό παλάτι του Winchester το οποίο έγινε γνωστό ως The Clink.\nReactions: ant0n1s, alexvaleras, Lucie☆ και άλλα 14 μέλη\nΣτο τέλος της Clink Street βγαίνουμε μπροστά στο ποτάμι\nόπου ανάμεσα σε ψηλά κτίρια βρίσκεται αραγμένο το Golden Hind, το γνωστό Αγγλικό πλοίο ιδιωτικής περιπλάνισης με επικεφαλής τον Sir Francis Drake.\nΑρχικά ήταν γνωστό ως Pelican, αλλά μετονομάστηκε κατά τη διάρκεια ενός ταξιδιού του Drake, προς τιμήν του προστάτη του Sir Christopher Hatton, ο οποίος ήταν ένας από τους κύριους χορηγούς του παγκόσμιου ταξιδιού του Drake. Aυτό που βρίσκεται αραγμένο εδώ είναι αντίγραφο του πλοίου σε κανονικό μέγεθος.\nΗ Βασίλισσα Ελισάβετ ενέκρινε τον Drake ως ηγέτη μιας εκστρατείας, που σκοπό είχε να περάσει γύρω από τη νότια Αμερική μέσω των στενών Megellin και να εξερευνήσει τις ακτές που βρίσκονταν πιο πέρα.\nΕκτός αυτού ήθελε να προξενήσει ζημιά και στους Ισπανούς, πράγμα το οποίο κορυφώθηκε στον Αγγλο-Ισπανικό πόλεμο. Πράγματι το Golden Hind κατέλαβε μία Iσπανική γαλέρα, η οποία μετέφερε τον μεγαλύτερο θησαυρό που είχε καταγραφεί μέχρι εκείνη την ημερομηνία, την 1η Μαρτίου 1579, με πάνω από 360.000 πέσος.\nΟι έξι τόνοι του θησαυρού χρειάστηκαν έξι μέρες για την μεταφόρτωση και περιείχαν 26 τόνους αργύρου, μισό τόνο χρυσού, πορσελάνες, κοσμήματα και άλλα.\nΜετά τις περιπλανήσεις του, το πλοίο διατηρήθηκε για δημόσια έκθεση για πολλά χρόνια μέχρι που σάπισε και διαλύθηκε. Έγιναν κάποια αντίγραφα του πλοίου και η τελευταία ρέπλικα που κατασκευάστηκε έκανε διάφορα ταξίδια στον κόσμο, μέχρι να καταλήξει το 1996 στην αποβάθρα στο Bankside.\nΣυνεχίζουμε περνώντας έξω από την Αγγλικανική εκκλησία\nκαι μπαίνουμε πλέον για τα καλά στην περίφημη Borough Market, η οποία βρίσκεται ανάμεσα και κάτω από τις σιδηροδρομικές γραμμές του σταθμού London Bridge και πάρα πολύ κοντά στον ουρανοξύστη Shard.\nΗ πολυκοσμία και η ποικιλία αγαθών σε υπερθετικό βαθμό, αφού η αγορά αποτελεί μία από τις μεγαλύτερες αλλά και παλαιότερες αγορές τροφίμων στο Southwark του Λονδίνου. Αναφέρθηκε για πρώτη φορά το 1276, αν και υπάρχουν ισχυρισμοί ότι υπήρχε από το 1014.\nKατά τη διάρκεια του 19ου αιώνα έγινε μία από τις σημαντικότερες αγορές τροφίμων του Λονδίνου, λόγω της στρατηγικής της θέσης κοντά στις όχθες του ποταμού.\nΤα κτίρια σχεδιάστηκαν το 1851 και έγιναν διάφορες προσθήκες κατά τη δεκαετία του 1860, ενώ μία είσοδος σχεδιασμένη σε στυλ Art Deco προστέθηκε στην οδό Southwark St. το 1932.\nΗ σημερινή αγορά πωλεί κυρίως τρόφιμα όπως φρέσκα φρούτα και λαχανικά, τυριά, κρέας, κρασιά, ψωμί και άλλα λαχταριστά εδέσματα.\nΗ Borough Market και οι γύρω δρόμοι έχουν υπάρξει πολλές φορές ως κινηματογραφική θέση για διάφορες ταινίες, με πιο γνωστές: το ημερολόγιο της Bridget Jones, το Two Smoking Barrels και ο Harry Potter and the Prisoner of Azkaban.\nΑργήσαμε να ξεκολλήσουμε από την αγορά συνεπαρμένοι από την πληθώρα και την ποικιλία των αγαθών που καθημερινά πωλούνται εδώ.\nΟι δε μυρωδιές, από τα άπειρα φαγητά που ετοιμάζονταν επιτόπου, κυριολεκτικά μεθυστικές!\nO Shard σε απόσταση αναπνοής. Έχεις την αίσθηση ότι θα απλώσεις το χέρι σου και θα τον αγγίξεις.\nΜε ύψος 309,6 μέτρα είναι το ψηλότερο κτίριο στην Ευρώπη και η δεύτερη ψηλότερη κατασκευή στο Ηνωμένο Βασίλειο, μετά τον τηλεπικοινωνιακό Πύργο Emley Moor, ο οποίος έχει ύψος 330 μέτρα.\nΗ κατασκευή του ολοκληρώθηκε στις 30 Μαρτίου του 2012, αντικαθιστώντας τον Πύργο Southwark.\nΣτον 72ο όροφο του κτιρίου, σε ύψος 245 μέτρων βρίσκεται το υψηλότερο παρατηρητήριο στο Λονδίνο. Ο Πύργος έχει σχήμα ακανόνιστης πυραμίδας και είναι επισκέψιμος.\nBγήκαμε στην αρχή της London Bridge και κατεβήκαμε τα σκαλιά δεξιά\nακολουθώντας την Tooley St. Περάσαμε έξω από το London Bridge Hospital\nκαι το London Bridge Underground Station\nώσπου φτάσαμε στην Hay΄s Lane και στρίψαμε για να μπούμε στη συνέχεια στην Hay΄s Galleria.\nΗ Galleria είναι ένα κτίριο μικτής χρήσης, με γραφεία, εστιατόρια, καταστήματα και διαμερίσματα. Aρχικά ήταν μία αποθήκη στο Hay΄s Wharf, αλλά ανακατασκευάστηκε τη δεκαετία του 1980.\nΠήρε το όνομά της από τον αρχικό ιδιοκτήτη της, τον έμπορο Alexander Hay και κατά τη διάρκεια του 19ου αιώνα ήταν σημείο παράδοσης τσαγιού, από τα πλοία που έφταναν εδώ.\nΤο Hay΄s Wharf ανοικοδομήθηκε σε μεγάλο βαθμό μετά την πυρκαγιά του Southwark τον Ιούνιο του 1861 και στη συνέχεια χρησιμοποιήθηκε για έναν σχεδόν αιώνα, μέχρι να βομβαρδιστεί άσχημα το Σεπτέμβριο του 1940, κατά τη διάρκεια του Β΄Παγκοσμίου Πολέμου.\nΗ αναδιάρθρωση έγινε τη δεκαετία του 1980, με τις πύλες της πρώην αποβάθρας να είναι κλειστές ενώ γίνονταν οι εργασίες αποκατάστασης του χώρου, ο οποίος πλέον περιβάλλεται από γυάλινη οροφή, ενώ ένα σιντριβάνι στο κέντρο της Galleria αποτελείται από ένα χάλκινο γλυπτό πλοίο 60 ποδών, που ονομάζεται “ Οι Πλοηγητές” και παρουσιάστηκε το 1987 για να τιμήσει τη ναυτιλιακή κληρονομιά της Galleria.\nBρισκόμαστε μπροστά στο ποτάμι\nστο σημείο που είναι αγκυροβολημένο το HMS Belfast, το οποίο σήμερα είναι πλωτό μουσείο. Η ναυπήγησή του ως το πρώτο πλοίο που έφερε το όνομα της πρωτεύουσας της Βόρειας Ιρλανδίας ξεκίνησε τον Δεκέμβριο του 1936, ενώ καθελκύστηκε ανήμερα του Αγίου Πατρικίου, την 17η Μαρτίου 1938.\nΣτην πρώτη του περιπολία, εν καιρώ πολέμου κατέλαβε το Γερμανικό Liner.\nΤον Νοέμβριο του 1939 χτυπήθηκε από Γερμανική νάρκη και πέρασε πάνω από δύο χρόνια ανενεργό, επιστρέφοντας στη δράση τον Νοέμβριο του 1942, με βελτιωμένη δύναμη πυρός, εξοπλισμό ραντάρ και αμυντικά μέσα.\nΤο Belfast ήταν το μεγαλύτερο και αναμφισβήτητα το πιο ισχυρό καταδρομικό στο Βασιλικό Ναυτικό.\nΣτη ναυμαχία του Βορείου Ακρωτηρίου έπαιξε σημαντικό ρόλο, βοηθώντας στην καταστροφή του Γερμανικού θωρηκτού Scharnhorst, το 1943.\nΤο πλοίο έδρασε και σε άλλες αποστολές, κατά τη διάρκεια του πολέμου της Κορέας, ενώ υποβλήθηκε σε εκτεταμένες επισκευές.\nΜία επιτροπή που ιδρύθηκε από μέλη του Αυτοκρατορικού Πολεμικού Μουσείου, του Εθνικού Ναυτικού Μουσείου και του Υπουργείου Άμυνας απεφάνθη το 1968, ότι η διάσωση του πλοίου ήταν εφικτή και το πλοίο κατέπλευσε στο Λονδίνο, για να γίνει μουσείο το οποίο άνοιξε για πρώτη φορά στο κοινό τον Οκτώβριο του 1971 και το 1978 έγινε παράρτημα του Imperial War Museum. Αποτελεί δημοφιλές τουριστικό αξιοθέατο που δέχεται ετησίως περίπου 250.000 επισκέπτες.\nΕίναι τόσο μεγάλο που δεν χωράει ολόκληρο στον φωτογραφικό φακό.\nΜε την go pro όμως πήραμε μία φωτογραφία ολόκληρου του πλοίου!\nΣτο βάθος η Tower Bridge αρχίζει να τραβά σαν μαγνήτης τη φωτογραφική μας μηχανή και να κλέβει άπειρα κλικ.\nΠρώτα όμως ας απολαύσουμε ένα σύγχρονο και εντυπωσιακό κομμάτι του Southwark, το City Hall.\nΤο Δημαρχείο είναι η έδρα της αρχής του μεγάλου Λονδίνου (GLA), η οποία περιλαμβάνει τον Δήμαρχο του Λονδίνου και τη Συνέλευση του Λονδίνου.\nΑυτό το τόσο ιδιαίτερο κτίριο σχεδιάστηκε από τον Norman Foster και άνοιξε τον Ιούλιο του 2002. Το κτίριο έχει ένα ασυνήθιστο σχήμα, που σχεδιάστηκε κατ΄αυτόν τον τρόπο, για να μειώσει την επιφάνειά του και να βελτιώσει την ενεργειακή του απόδοση (αν και η υπερβολική κατανάλωση ενέργειας, που προκαλείται από την αποκλειστική χρήση γυαλιού υπερσκελίζει το όφελος του σχήματος).\nΕσωτερικά ένας ελικοειδής διάδρομος 500 μέτρων ανέρχεται σε όλο το κτίριο.\nΣτην κορυφή υπάρχει χώρος εκθέσεων και συνεδριάσεων, που ονομάζεται London΄s Living Room. Το κτίριο αποτελεί μέρος μιας μεγαλύτερης ανάπτυξης που ονομάζεται More London.\nΔίπλα στο Δημαρχείο είναι βυθισμένο ένα αμφιθέατρο, το Scoop το οποίο χρησιμοποιείται κατά τους καλοκαιρινούς μήνες για υπαίθριες παραστάσεις.\nΩραία η μοντέρνα αρχιτεκτονική του City Hall και των γύρω γυάλινων κτιρίων όμως ο κυρίαρχος του παιχνιδιού εδώ είναι άλλος: η γέφυρα του Λονδίνου ή Tower Bridge, το χαρακτηριστικότερο σύμβολο του Λονδίνου και μία από τις πιο αναγνωρίσιμες γέφυρες του κόσμου.\nΗ 265 μέτρων Βικτωριανού, Γοτθικού στυλ γέφυρα σχεδιάστηκε από τον αρχιτέκτονα Horace Jones, σε συνεργασία με τον John Wolfe Barry, ολοκληρώθηκε το 1894 και στέκεται μέχρι σήμερα κάτω από τον Λονδρέζικο, σχεδόν συννεφιασμένο ουρανό προκαλώντας φωτογραφικό παραλήρημα σε όλους ανεξαιρέτως.\nΣχεδόν 450 άτομα εργάστηκαν για την κατασκευή της, ενώ χρειάστηκαν πάνω από 11.000 τόνους χάλυβα για την κατασκευή του πλαισίου. Η κινητή γέφυρα ανοίγει και επιτρέπει τη διέλευση μεγάλων πλοίων και κρουαζιερόπλοιων, ενώ ο μηχανισμός για το άνοιγμα και το κλείσιμο της γέφυρας βρίσκεται μέσα στους πύργους.\nΑνοιγοκλείνει περίπου χίλιες φορές το χρόνο. Το εσωτερικό των Πύργων είναι επισκέψιμο και η θέα υπέροχη.\nΣτο εσωτερικό των Πύργων υπάρχει μία έκθεση, ενώ οι επισκέπτες μπορούν να μάθουν και την ιστορία της γέφυρας μέσα από φωτογραφίες, ταινίες και άλλα μέσα ενημέρωσης.\nΕίχαμε και εμείς κλείσει εισιτήρια για επίσκεψη στη διάσημη γέφυρα, όμως αυτή την επίσκεψη δεν θα την πραγματοποιούσαμε αυτή τη στιγμή.\nΤην αφήσαμε για άλλη μέρα. Σήμερα είπαμε..... ο καιρός είναι ιδανικός για περπάτημα! Όταν αρχίσει η Λονδρέζικη βροχή, (γιατί κάποια στιγμή θα αρχίσει, δεν μπορεί να τη γλιτώσουμε και ίσως δεν θέλουμε κιόλας, αφού το Λονδίνο είναι γοητευτικό και με βροχερό καιρό), θα αρχίσουμε να μπαίνουμε σε γέφυρες και μουσεία.\nΠρος το παρόν ας θαυμάσουμε αυτό το αξιοθέατο όσο περισσότερο μπορούμε πριν συνεχίσουμε προς το τελικό στάδιο αυτής της παραποτάμιας βόλτα μας, το Butler΄s Wharf και το Shad Thames.\nΑπέναντι, στην άλλη όχθη του ποταμού, το έτερο πολύ σημαντικό αξιοθέατο, ο Πύργος του Λονδίνου.\nΤο Butler΄s Wharf είναι το μέτωπο μπροστά στο ποτάμι με θέα στο City.\nΕίναι όμως και ένα Αγγλικό ιστορικό κτίριο, στη νότια όχθη του Τάμεση, που τώρα στεγάζει πολυτελή διαμερίσματα και εστιατόρια.\nΒρίσκεται ανάμεσα στον γραφικό δρόμο Shad Thames και στο Thames Path και έχει θέα τόσο στη γέφυρα όσο και στις αποβάθρες του St. Katharine Docks, στην άλλη πλευρά του ποταμού.\nΑυτή η φωτογραφία είναι τραβηγμένη από τις αποβάθρες St. Katharine Docks\nΑπό εγκαταλελειμμένος χώρος αποβαθρών λοιπόν, το Butler΄s Wharf φιλοξενεί σήμερα αρκετά εστιατόρια όπως το Butler΄s Wharf Chop House\nτο Cantina del Ponte\nτο Pont de la Tour και το ALL BAR ONE\nO Shad Thames είναι ένας ιστορικός δρόμος\nο οποίος τον 19ο αιώνα περιελάμβανε το μεγαλύτερο συγκρότημα αποθηκών στο Λονδίνο. Ο δρόμος έχει τη γέφυρα του Λονδίνου στο δυτικό άκρο του και εκτείνεται κατά μήκος της νότιας πλευράς του ποταμού. Στη συνέχεια κάνει μία στροφή 90 μοιρών, κατά μήκος της προβλήτας του St. Savior και είναι πλακόστρωτος.\nΣτους Βικτωριανούς χρόνους περιελάμβανε το μεγαλύτερο συγκρότημα αποθηκών στο Λονδίνο, όπως ανέφερα και πιο πριν και στις αποθήκες αυτές στεγάζονταν τεράστιες ποσότητες τσαγιού, καφέ, μπαχαρικών και άλλων προϊόντων.\nΚατά τη διάρκεια του 20ου αιώνα, η περιοχή έπεσε σε πτώση. Πολλοί καλλιτέχνες ζούσαν στην περιοχή τη δεκαετία του ΄70, (πιθανώς λόγω του χαμηλού κόστους ζωής), ενώ ο Shad Thames αναγεννήθηκε τη δεκαετία του 1980 και του 1990, όταν οι παλιές, αλλά γραφικές αποθήκες σε όλη την περιοχή μετατράπηκαν σε ακριβά διαμερίσματα, εστιατόρια και bar.\nΗ βόλτα μας καταλήγει στη γέφυρα New Concordia Wharf, στο St. Saviour΄s Docks, τη μικρή προβλήτα στη νότια όχθη του Τάμεση, ένα σημείο που πραγματικά λάτρεψα!\nΜετά το γεφύρι, περνώντας αυτή τη στενή και βαμένη με τόσο έντονα χρώματα στοά\nβρισκόμαστε σε μία γειτονιά απόμερη και εντελώς έρημη, με τα χαρακτηριστικά τούβλινα οικοδομήματα και νιώθουμε σαν να βρισκόμαστε πίσω στο χρόνο, στις εποχές που εδώ ξεφόρτωναν τα καράβια τα εμπορεύματά τους και οι αποθήκες ήταν γεμάτες τσάι, καφέ και όλων των ειδών τα μπαχαρικά.\nΑπόλυτη ησυχία επικρατεί. Είμαστε πράγματι στο Λονδίνο του 2018 ή έχουμε μεταφερθεί με κάποια χρονοκάψουλα πίσω στον 19ο αιώνα?\nΚουρασμένοι πλέον έχουμε ολοκληρώσει μία πολύ μεγάλη, αλλά πανέμορφη διαδρομή και καθόμαστε σε ένα παγκάκι χαζεύοντας τον Τάμεση να ρέει.\nΑυτό το ποτάμι, που ξεκινάει από τη νότια Αγγλία και καταλήγει στη Βόρεια θάλασσα έχει τόσο πολύ συμβάλλει και επηρεάσει την εξέλιξη και την ανάπτυξη αυτής της πόλης, η οποία ξεκίνησε στις όχθες του, όταν οι Ρωμαίοι ίδρυσαν το Londinium το 43 μ.X., αντιλαμβανόμενοι τη μεγάλη στρατηγική σημασία αυτής της θέσης, αφού μπορούσαν εύκολα να κατασκευάσουν γέφυρες με τη χρήση της τεχνολογίας της εποχής και να αναπτύξουν το εμπόριο μέσω αυτής της υδάτινης οδού, η οποία έπαιξε καθοριστικό ρόλο στην ιστορία και την εξέλιξη του Λονδίνου.\nΑυτός ήταν και ο δρόμος που ακολούθησαν οι Vikings εισβολείς τον 8ο και τον 9ο αιώνα, καθώς επίσης και η αφετηρία που εξυπηρετούσε μεγάλο μέρος του εμπορίου μέχρι τη δεκαετία του 1950.\nΑπό τον Τάμεση οδηγούνταν με βάρκα στον Πύργο του Λονδίνου οι μελλοθάνατοι μέσω της Πύλης των προδοτών, ενώ μέχρι τον Β΄Παγκόσμιο Πόλεμο αποτελούσε φυσικό σύνορο ανάμεσα στις πλούσιες και τις φτωχές συνοικίες του Λονδίνου. Ο Τάμεσης είναι πλωτός κατά μεγάλο μέρος του ρου του, αλλά εξαιτίας του μικρού βάθους των νερών, τα μεγάλης χωρητικότητας πλοία πρέπει να περιμένουν την πλημμυρίδα που υψώνει τα νερά του ποταμού κατά μερικά μέτρα.\nΣήμερα το ποτάμι αποτελεί πόλο ψυχαγωγίας, αφού οι πρώην αποβάθρες και αποθήκες έχουν μετατραπεί σε πεζόδρομους, μαρίνες, bar και εστιατόρια.\nΤα πλοιάρια παρέχουν έναν από τους πιο ενδιαφέροντες τρόπους για να δει κανείς το Λονδίνο, με πιο συνηθισμένη τη διαδρομή από τη Βουλή των Κοινοτήτων μέχρι τον Πύργο του Λονδίνου.\nΥπάρχουν κρουαζιέρες που καλύπτουν και μεγαλύτερες αποστάσεις μέσα στον ποταμό.\nReactions: ant0n1s, alexvaleras, whoknows και άλλα 15 μέλη\nΥπέροχες φωτογραφίες και πολύ κατατοπιστική η ιστορία σου! Ευχαριστούμε πολύ. Τον Οκτώβρη θα είμαι εκεί για 8 μέρες με τον γιο μου ,οπότε σε παρακολουθώ με ενδιαφέρον. ..\nΠεινάσαμε όμως και είχαμε όρεξη να φάμε κάτι σε ζυμαρικό ή πίτσα, οπότε σηκωθήκαμε και μπήκαμε στο Cantina del Ponte. Όπως μπήκαμε έτσι βγήκαμε, αφού φάγαμε “πόρτα”. Mας είπαν ότι το εστιατόριο έχει κλείσει, αλλά μάλλον εκείνη την ώρα κάποια ιδιωτική συγκέντρωση βρισκόταν σε εξέλιξη αφού το εστιατόριο είχε κόσμο που έτρωγε.\nΥπήρξε ένας μικρός εκνευρισμός μετά από αυτό, αφού θέλαμε και να φάμε αλλά και να ξεκουραστούμε από το πολύ περπάτημα, αλλά επικράτησε ψυχραιμία.\nΤελικά αποφασίσαμε να μην καθίσουμε κάπου στη γύρω περιοχή για φαγητό, αλλά να επιστρέψουμε στη γειτονιά μας, στο Notting Hill, να φάμε εκεί γύρω και να επιστρέψουμε στο ξενοδοχείο, για μπανάκι και ξεκούραση οργανώνοντας τη συνέχεια της μέρας μας ή μάλλον της νύχτας μας πλέον.\nΑπό την αρχή της Tower Bridge πήραμε λεωφορείο, για πρώτη φορά σε αυτό το ταξίδι. Ανεβήκαμε στον πάνω όροφο, για να έχουμε καλύτερη θέα, διασχίσαμε τη γέφυρα\nκαι κάνοντας μία αρκετά μεγάλη διαδρομή σε διάφορους δρόμους της πόλης κατεβήκαμε, για να αλλάξουμε μέσον μετακίνησης παίρνοντας το metro από τoν Liverpool Street Station. Κατεβήκαμε στον σταθμό του Bayswater και καταλήξαμε στην Pizza Hut, στη γωνία Queensway και Moscow Rd.\nΟ Moscow Rd. είναι ο δρόμος που βρίσκεται το ξενοδοχείο μας, οπότε μετά το φαγητό, σε λίγα λεπτά με τα πόδια, θα βρισκόμασταν στο δωμάτιό μας για ξεκούραση και φρεσκάρισμα, πριν τη βραδινή μας έξοδο.\nΟύτε που θυμάμαι πόσα χρόνια έχουμε να φάμε Pizza Hut. Eίναι πάντως πάρα πολλά, αφού η συγκεκριμένη αλυσίδα δεν αποτελεί επιλογή φαγητού, ούτε στη χώρα μας αλλά ούτε και στα ταξίδια μας. Τώρα όμως ήταν μία συμβιβαστική επιλογή, λόγω ώρας, λόγω κούρασης αλλά και εγγύτητας στο κατάλυμά μας, οπότε αυτό πράξαμε.\nΑκριβώς δίπλα στην Pizza Hut βρίσκονται, το Ελληνικό εστιατόριο Santorini Restaurant (αν ήταν ανοιχτό εκείνη την ώρα, σίγουρα θα το προτιμούσαμε) και το Ελληνικό super market Athenian Grocery, στη γωνία των οδών Moscow Rd. και Salem Rd.\nΕπιστρέφοντας στο ξενοδοχείο συναντήσαμε δύο πολύ ενδιαφέροντες ναούς:\nτον St. Matthew΄s Bayswater, μέσα σ΄ένα όμορφο, κάθετο επί της Moscow δρομάκι\nκαι την Ελληνική ορθόδοξη εκκλησία της Αγίας Σοφίας, επί της οδού Μoscow.\nΥπέροχα επίσης κτίρια πλαισιώνουν αυτόν τον δρόμο.\nΕλάχιστα μέτρα πιο κάτω φτάσαμε στο ξενοδοχείο μας.\nΌταν ξαναβγήκαμε είχε φυσικά νυχτώσει και με το metro κατεβήκαμε στον σταθμό Oxford Circus station.\nΤο Λονδίνο στο φόρτε του. Κίνηση και κόσμος κατέκλυζαν την καρδιά της Βρετανικής πρωτεύουσας σχηματίζοντας ένα πολύχρωμο και πολύβουο μωσαϊκό.\nΌμορφα φωτισμένα κτίρια, γεμάτα μαγαζιά, φωτεινές επιγραφές, χιλιάδες επιλογές για διασκέδαση, για φαγητό, για ποτό αλλά και για βόλτα.\nΗ τεράστια οθόνη στο Piccadilly Circus, το πιο κομβικό σημείο όλης της κυκλοφορίας του κέντρου καθήλωνε το βλέμμα όλων των περαστικών.\nΚαι πώς να μην το κάνει άλλωστε, αφού η νέα και ανακαινισμένη οθόνη διαθέτει μερικά από τα καλύτερα χαρακτηριστικά της σύγχρονης τεχνολογίας.\n17,56m ύψος και 44,62m πλάτος.\nΑνάλυση μεγαλύτερη από 4Κ (5490x2160).\n3 σε 1 πακέτα LED που παράγουν τρισεκατομμύρια χρωμάτων και εξαιρετική φωτεινότητα.\nΣτοιχεία από Athens Voice.\nΟι έξι οθόνες που κοσμούσαν την πλατεία έσβησαν μετά από 100 χρόνια συνεχούς λειτουργίας, τη Δευτέρα 16 Ιανουαρίου 2017, προκειμένου να αντικατασταθούν από μία ενιαία γιγάντια καμπυλοειδή οθόνη. Μετά από 10 μήνες στο σκοτάδι, τα φώτα της τεράστιας οθόνης -της μεγαλύτερης στην Ευρώπη- μετατρέπουν ξανά τη νύχτα σε μέρα, ενώ οι Λονδρέζοι και οι τουρίστες ενημερώνονται μέσω αυτής, για τον καιρό, τις κυκλοφοριακές ρυθμίσεις, για διοργανώσεις αλλά βομβαρδίζονται και με διαφημίσεις και video.\nΔικαίως η πλατεία παρομοιάζεται με την Times Square της Νέας Υόρκης, ενώ εκατομμύρια άνθρωποι την επισκέπτονται κάθε χρόνο.\nΜόνο κατά τη διάρκεια του Β΄Παγκοσμίου Πολέμου οι πινακίδες έσβησαν, λόγω της συσκότισης, ώστε να μην μπορούν τα Γερμανικά μαχητικά να εντοπίσουν τους στόχους.\nΑπό το 1949 και μετά έσβησαν μόνο προσωρινά, για τις κηδείες του Churchill το 1965 και της πριγκίπισσας Diana το 1997.\nΛίγα λόγια για την ιστορία που βρήκα στην Αthens Voice:\nH πρώτη φωτιζόμενη διαφήμιση ήταν της εταιρείας Perrier το 1908.\nΗ πλατεία ήταν κάποτε ολόκληρη καλυμμένη με διαφημίσεις που αρχικά αποτελούνταν από φωτεινούς λαμπτήρες και αργότερα αντικαταστάθηκαν από λάμπες νέον.\nOι οθόνες Led αντικατέστησαν οριστικά τα φώτα νέον το 2011.\nH Coca-Cola έχει διαφήμιση στην πλατεία από το 1954.\nΧαθήκαμε και εμείς ανάμεσα στο πλήθος περπατώντας και χαζεύοντας τριγύρω μας, προσπαθώντας να αποτυπώσουμε στο μυαλό μας όλες αυτές τις τόσο έντονες και ζωντανές εικόνες που μας πρόσφερε η υπέροχη αυτή πόλη.\nΧαθήκαμε στα στενά δρομάκια του Soho, ανάμεσα σε κόσμο που γέμιζε τους εξωτερικούς χώρους των Pubs και γίναμε ένα, με τόσο διαφορετικούς ανθρώπους βιώνοντας τον τρόπο που ξεδίνουν και διασκεδάζουν.\nΧαθήκαμε και στην China Town γεμίζοντας τα ρουθούνια μας με όμορφες μυρωδιές και τα μάτια μας με άλλες εικόνες, διαφορετικές, σαν να βρισκόμαστε σε άλλη χώρα και όχι στην καρδιά του Λονδίνου.\nΚόκκινα φαναράκια κρέμονταν πάνω από τα κεφάλια μας και βιτρίνες με φαγητά τραβούσαν συνεχώς τα βλέμματά μας.\nΜία συνεχής πρόκληση-πρόσκληση για κραιπάλη φαγητού ή ποτού.\nΠεράσαμε από την Leicester Square\nκαι είπαμε να συνεχίσουμε τη βόλτα μας προς Covent Garden περνώντας από μερικούς ακόμα δρόμους, στους οποίους βρίσκονται μερικές από τις καλύτερες Pubs.\nΑκολουθήσαμε την Floral Street συναντώντας το White Lion\nκαι στρίψαμε στην James Street φτάνοντας στο Covent Garden, όπου φυσικά τέτοια ώρα επικρατούσε ηρεμία και ησυχία, αφού η αγορά είναι κλειστή.\nΑν και ερημιά εμείς τη βόλτα μας την κάναμε και πήραμε μερικές φωτογραφίες του εντελώς έρημου χώρου.\nΤώρα που γράφω την ιστορία και ξαναζώ όλο το ταξίδι, πραγματικά δεν μπορώ να καταλάβω πού βρήκαμε το κουράγιο, μετά την τόσο κουραστική μέρα που είχαμε περάσει και κάναμε πάλι όλον αυτόν τον ποδαρόδρομο, “μπαρότσαρκα” θα έλεγα καλύτερα, μέχρι αργά τη νύχτα.\nKαι να πεις ότι είμαστε τίποτα δυνατοί πότες και πηγαίναμε από Pub σε Pub για να πιούμε, άντε και να το δεχτώ. Αλλά εμείς, όπως έχω ξαναπεί σε άλλη ιστορία, δεν πίνουμε !!!\nΤέλος πάντων, ωραία περάσαμε βλέποντας τους άλλους να πίνουν και πήραμε μία μικρή γεύση της νυχτερινής ζωής της πόλης, ευτυχώς χωρίς παρατράγουδα και ακραίες καταστάσεις, που λίγο-πολύ όλοι έχουμε βιώσει στα νησιά μας με τους Άγγλους τουρίστες.\nΚαι τελικά, τώρα που το ξανασκέφτομαι, καλά κάναμε και το κάναμε όλο αυτό στην αρχή του ταξιδιού, γιατί τις επόμενες μέρες τα πράγματα δυσκόλεψαν πολύ και τα διαλυμένα από τον ποδαρόδρομο πόδια, δύσκολα θα έκαναν τέτοιες διαδρομές μέσα στην άγρια νύχτα.\nΑπό τον σταθμό metro του Covent Garden επιστρέψαμε ξεθεωμένοι στο ξενοδοχείο.\nΑύριο ξεκινά μιά καινούργια μέρα!\nReactions: ant0n1s, alexvaleras, whoknows και άλλα 12 μέλη\nΣε ευχαριστώ πολύ @alexandra80.\nΠροσπαθώ να είμαι όσο πιο αναλυτική και κατατοπιστική μπορώ όταν γράφω ιστορία για κάποιον προορισμό, παραθέτοντας εκτός των άλλων και πολλά ιστορικά στοιχεία ή γεγονότα.\nΑυτό ίσως για κάποιους αναγνώστες να είναι κουραστικό ή αδιάφορο, αλλά για μένα η ιστορία, η κουλτούρα και ο πολιτισμός μιάς πόλης ή ενός τόπου αποτελούν αναπόσπαστο κομμάτι του ταξιδιού μου και κάνω μεγάλη ιστορική έρευνα όταν το οργανώνω.\nΑυτά τα στοιχεία τα γράφω και στην ιστορία μου, προσπαθώντας με αυτό τον τρόπο, να βοηθήσω και άλλους ταξιδιώτες οι οποίοι ενδεχομένως, να μην έχουν όρεξη ή χρόνο να βρουν πληροφορίες.\nΟι 8 μέρες που διαθέτεις είναι αρκετές για μιά πρώτη γνωριμία με την πόλη (αν δεν έχεις ξαναπάει), η οποία είναι φυσικά ανεξάντλητη και μία φορά ίσον καμία.\nΣίγουρα θα περάσεις τέλεια και θα θέλεις να ξαναπάς.\nΣτη συνέχεια της ιστορίας θα διαβάσεις πώς αξιοποιήσαμε εμείς τις σχεδόν 7 μέρες που διαθέταμε και θα πάρεις ιδέες και σίγουρα πολλές πληροφορίες, που μπορείς να εντάξεις και στο δικό σου πρόγραμμα.\nΑν χρειατείς κάτι πιο συγκεκριμένο και το γνωρίζω, είμαι στη διάθεσή σου.\nReactions: ant0n1s, alexvaleras, KaterinaJ και άλλα 4 μέλη\nΑφιερώνεις τόσο χρόνο και κόπο για την ιστορία σου,που το ευχαριστώ είναι λίγο ! Έχω πάει στο Λονδίνο για 6 μέρες πριν 12 χρόνια, αλλά δυστυχώς δεν τράβηξα τόσες φωτογραφίες για να θυμάμαι.... οπότε η ιστορία σου ήρθε την καταλληλότερη ώρα!\nΤο ταξίδι θα γίνει κυρίως για τον 10χρονο γιο μου. Θα μείνουμε στο Λονδίνο 4 βράδια και 3 στο Μπαθ, για να επισκεφτούμε Stonehenge και Cotswolds . Αλλά θα χρησιμοποιήσω τις διαδρομές και χρηστικές πληροφορίες σου για τις μέρες μου στο Λονδίνο, οπότε με γλιτώνεις από κόπο! Και πάλι σ ευχαριστώ για την προθυμία σου να με βοηθήσεις! Περιμένω τη συνέχεια !\nΓια 6 Μαιου ετοιμαζομαστε εμεις!\nΟπως καταλαβαινεις σε διαβαζω με προσοχη και γι αυτο σε ευχαριστω προκαταβολικα μιας και οπως ειδα απο την αρχη της ιστοριας σου, θα με βοηθησεις πολυ!\nReactions: alexvaleras, Sassenach77, Elena2508 και άλλο 1 μέλος\nΝα μία πρόκληση για να τρέξω και να τελειώσω γρήγορα την ιστορία!\nOnline τώρα: 488 (Μέλη: 23, Επισκέπτες: 465)


Ανανέωσε μέχρι το 2018 και ο Χουχούμης\nΜια από τις τελευταίες εκκρεμότητες ως προς τις ανανεώσεις των ...\n20 τρόποι να σηκώσεις τα ρεβέρ και τα μανίκια σου\nTο να ανανεώσεις τα ρούχα που φοράς δεν σημαίνει πάντα ότι πρέπει να ...\nΔεν περιμένει την επίσημη ανάληψη των καθηκόντων του στον Παναθηναϊκό ...\nΟ Λεωνίδας Βόκολος όχι μόνο έχει πιάσει δουλειά στον Παναθηναϊκό, αλλά ήδη έχει… σηκώσει τα μανίκια και ασχολείται ατελείωτες ώρες με τις ανανεώσεις των συμβολαίων των παικτών που ήδη υπάρχουν στο ρόστερ, αλλά και με τα μεταγραφικά τόσο για τον Γενάρη όσο και για το καλοκαίρι.\nΟ νέος τεχνικός διευθυντής του Παναθηναϊκού έλεγξε προσεκτικά όλες τις περιπτώσεις που είχε ήδη στην ατζέντα του ο Νίκος Νταμπίζας, ενώ όπως έμαθε ο Σκύλος, ασχολήθηκε και με υποθέσεις οι οποίες είχαν απορριφθεί από τον προκάτοχό του…\nΚάπως έτσι προέκυψε και το όνομα του συγκεκριμένα παίκτη από την ελληνική αγορά, ο οποίος μπορεί να μην ήρθε τελικά το περασμένο καλοκαίρι στο Τριφύλλι, όμως πλέον είναιπολύ ψηλά στην λίστα των Πρασίνων και σίγουρα θα τους απασχολήσει τους επόμενους μήνες.\nΟ λόγος για τον Γιάννη Γιαννιώτα, ο οποίος αν και είχε βρεθεί στο στόχαστρο του Παναθηναϊκού, τελικά πήγε ως δανεικός από την Φορτούνα στον Αστέρα Τρίπολης. Οι Πράσινοι παρακολουθούν την εξέλιξη του νεαρού άσου και θεωρούν πως αξίζει να ασχοληθούν και πάλι με την περίπτωσή του.\nΒέβαια, επειδή αυτό δεν μπορεί να γίνει άμεσα, αφού ο δανεισμός του είναι για έναν χρόνο, στον ΠΑΟ σκοπεύουν να… φορτσάρουν για την περίπτωσή του μετά τον Γενάρη. Άλλωστε, ο Παναθηναϊκός θα πρέπει να τρέξει την υπόθεση μιλώντας με τους Γερμανούς, αφού ο Γιαννιώτας έχει συμβόλαιο μέχρι το 2016. Ο παίκτης πάντως θέλει να παραμείνει στην Ελλάδα και σίγουρα τον δελεάζει η πράσινη φανέλα…sportdog\nΘετικός για Παναθηναϊκό ο Λίζεον\nΈτοιμος να κάνει το βήμα και να αποδεχτεί την πρόταση του Παναθηναϊκού ...\nΑυτός είναι ο στόχος. Να ενισχυθεί μέσα από τα αποτελέσματα που θα ...\nΑυτός ο δανεικός επιστρέφει σίγουρα στο Λιμάνι!\nΟ Ολυμπιακός «τρέχει» με αμείωτους ρυθμούς το σκάουτινκ ενόψει του ...


Καθ. Γεώργιος Δουκίδης\nΔιευθυντής Εργαστηρίου ELTRUN\nΟ κος Γεώργιος Δουκίδης είναι Καθηγητής στο Τμήμα Διοικητικής Επιστήμης και Τεχνολογίας του Οικονομικού Πανεπιστημίου Αθηνών (Ο.Π.Α.). Έχει MSc στην Επιχειρησιακή Έρευνα και διδακτορικό στην Τεχνητή Νουμοσύνη από το London School of Economics (LSE), όπου και δίδαξε την περίοδο 1984-1990. Επίσης ήταν Επισκέπτης Καθηγητής στο Brunel University και έχει διδάξει στο London Business School και στο Copenhagen Business School. Είναι Διευθυντής του Εργαστηρίου Ηλεκτρονικού Εμπορίου και Επιχειρείν (http://www.eltrun.gr) που με τους 35 ερευνητές και τα πάνω από 45 διεθνή projects που έχει ολοκληρώσει, είναι από τα μεγαλύτερα στην ειδίκευσή του στα Ευρωπαϊκά Business Schools. Το 2009 του απονεμήθηκε το Πανευρωπαϊκό Βραβείο Case-Study για την έρευνα “Internet Enabled Collaborative Store Ordering” στην κατηγορία “Knowledge, Information and Communication Systems Management”. Είναι ιδρυτής και υπεύθυνος του διεθνούς Πανεπιστημιακού Διαγωνισμού Ψηφιακής Καινοτομίας και Νέας Επιχειρηματικότητας. (http://www.ennovation.gr)\nManaging Director, ACEin\nΗ Δρ. Αγγελική Καραγιαννάκη (MSc, Ph.D.) είναι διευθύντρια του Κέντρου Στήριξης Επιχειρηματικότητας και Καινοτομίας (Athens Center for Entrepreneurship and Innovation- ACEin) και επιστημονική συνεργάτης του ερευνητικού κέντρου ELTRUN που λειτουργούν στο Οικονομικό Πανεπιστήμιο Αθηνών (ΟΠΑ). Κατέχει διδακτορικό δίπλωμα από το ΟΠΑ και μεταπτυχιακό στην Επιχειρησιακή Έρευνα από το Warwick Business School. Κατά τα τελευταία χρόνια είχε ενεργό συμμετοχή σε πολλά εθνικά και ευρωπαϊκά ερευνητικά προγράμματα. Έχει δημοσιεύσει άρθρα σε επιστημονικά περιοδικά, όπως Computers in Industry, Journal of the Operational Research Society, British Food Journal, Industrial Management and Data Systems. Έχει δημοσιεύσει πρόσφατα ένα βιβλίο στα ελληνικά με τίτλο «Ποσοτική & Ποιοτική Μοντελοποίηση Επιχειρηματικών Διαδικασιών» και έχει εργαστεί ως Λέκτορας (ΠΔ 407/80 ) στο ΟΠΑ.\nDigital Media Manager, Nestlé Ελλάς\nΟ Πάνος Μήλιας Πτυχιούχος Στατιστικής και κάτοχος Μεταπτυχιακού τίτλου στη Διοίκηση Επιχειρήσεων (MBA) του Οικονομικού Πανεπιστημίου Αθηνών. Ξεκίνησε την καριέρα του στον τομέα της έρευνας αγοράς τόσο κατά τη διάρκεια των σπουδών του στις εταιρείες GfK Hellas και Data Power, όσο και έπειτα ως Account Executive στο Client Solution τμήμα της IRI για σχεδόν 2 χρόνια αναλαμβάνοντας μεγάλους FMCG πελάτες.\nΑπό το 2006 ανήκει στο ανθρώπινο δυναμικό της Nestlé Hellas, αναλαμβάνοντας πολλούς και διαφορετικούς ρόλους. Αρχικά στο τμήμα Έρευνας Αγοράς ως Market Research Specialist και έπειτα στο τμήμα της Σοκολάτας όπου ως Senior Brand Manager διαχειρίστηκε πολλά σημαντικά brands (Crunch, Kit Kat, Nesquik, Smarties, Nestle Dessert). Παράλληλα, από το 2011 υπήρξε ο σύνδεσμος της εταιρείας με τα κεντρικά στην Ελβετία για τα Digital & Social Media.\nTo 2012, ο ρόλος αυτός ενδυναμώθηκε και μετακινήθηκε στο τμήμα της Επικοινωνίας ως Digital Media Manager, προσπαθώντας να διαμορφώσει τόσο την εξωτερική (επικοινωνία προς τους καταναλωτές) όσο και την εσωτερική (ικανότητες των υπαλλήλων) ψηφιακή κουλτούρα της Nestlé Hellas και δημιουργώντας την Ελληνική Digital Acceleration Team (DAT). Στα 6 αυτά χρόνια πάνω από 100 βραβεία έχουν απονεμηθεί σε διαφορετικές digital καμπάνιες των μαρκών της Nestle Hellas.\nΤέλος, τα τελευταία 5 χρόνια είναι μέλος της Digital ομάδας του ΣΔΕ και το 2017 ανακηρύχθηκε Best Digital Strategist από το eBusiness & Social Media World forum της Smart Press.\nContinuous Improvement & Ignite Program Manager, Nestlé Ελλάς\nΟ Νίκος Μπουκαούρης Πτυχιούχος Διοίκησης Επιχειρήσεων (ΒSc Warwick Business School, UK) και κάτοχος Μεταπτυχιακού τίτλου στη Διοίκηση Επιχειρήσεων (international MBA) του Οικονομικού Πανεπιστημίου Αθηνών. Έχει εργαστεί σε Ελβετία, Ισπανία και Ελλάδα και μιλάει 4 γλώσσες.\nΑπό το 2001 στην Nestlé Hellas έχει αναλάβει πολλούς και διαφορετικούς ρόλους τόσο σε projects όσο και σε operations σε Ελλάδα, Βουλγαρία, Ρουμανία και Σερβία (Supply Chain Projects manager, Demand and Supply Planning manager, Οperations Performance & Continuous Excellence Manager, κα)\nΑπό το 2017 είναι υπεύθυνος για το πρόγραμμα συνεχούς βελτίωσης της εταιρίας στην Ελλάδα με σκοπό την ενδυνάμωση της κουλτούρας υψηλής απόδοσης με μεθοδολογίες ηγεσίας, επίλυσης προβλημάτων, βελτιστοποίησης διαδικασιών και δημιουργίας ενός οργανισμού που λειτουργεί με τις αρχές LEAN. Είναι επίσης Value Stream Manager στο business unit των καφέδων.\nΕίναι πιστοποιημένος Project Management Professional από το Project Management Institute (PMI) από το 2010 και είναι black belt certified σε LEAN six sigma DMAIC από το 2018.\nΑναπλ. Καθ. Κατερίνα Πραματάρη\nΕπιστημονική Υπεύθυνη, ACEin\nΗ κα. Κατερίνα Πραματάρη είναι Αναπληρώτρια Καθηγήτρια στο Τμήμα Διοικητικής Επιστήμης και Τεχνολογίας του Οικονομικού Πανεπιστημίου Αθηνών (Ο.Π.Α.) και επιστημονική υπεύθυνη της θερμοκοιτίδας ACEin του Ο.Π.Α. καθώς και της ερευνητικής ομάδας ELTRUN-SCORE. Από τον Ιανουάριο 2018 είναι Partner στο Uni.Fund, ένα νέο ταμείο επιχειρηματικών συμμετοχών στο παραθύρο καινοτομίας του Equifund για στήριξη νέων startups και spinoffs. Έχει διδακτορικό από το Οικονομικό Πανεπιστήμιο Αθηνών και μεταπτυχιακό τίτλο σπουδών στα πληροφοριακά συστήματα από το ίδιο πανεπιστήμιο. Έχει περισσότερες από 100 δημοσιεύσεις σε διεθνή επιστημονικά περιοδικά, συνέδρια και βιβλία με διεθνείς εκδοτικούς οίκους και έχει λάβει πολλαπλές διακρίσεις και υποτροφίες. Έχει εργαστεί στο Ευρωπαϊκό Κέντρο Τεχνολογίας της Procter&Gamble στις Βρυξέλλες στην ανάπτυξη εφαρμογών για μάρκετινγκ και πωλήσεις και στο Τμήμα Μάρκετινγκ της Procter&Gamble στην Ελλάδα. Έχει πολυετή εμπειρία και εμπλοκή σε ερευνητικές δραστηριότητες που σχετίζονται με επιχειρηματική αναλυτική και εφαρμογή νέων τεχνολογιών στην εφοδιαστική αλυσίδα και την υποστήριξη του καταναλωτή, καθώς και πολλαπλές δράσεις στήριξης της καινοτομίας και επιχειρηματικότητας (όπως το Executive Program in Retail Innovation σε συνεργασία με το ECR Hellas – http://retail.aueb.gr ο φοιτητικός διαγωνισμός Ennovation – www.ennovation.eu, το Θερινό Σχολείο Επιχειρηματικότητας του Οικονομικού Πανεπιστημίου Αθηνών – http://yes.aueb.gr, το Κέντρο Στήριξης της Καινοτομίας και Επιχειρηματικότητας ACEin, http://acein.aueb.gr κλπ.)\nDigital Business Application Support & Compliance Manager, Nestlé Hellas\nΟ Περικλής Κουκάς είναι πτυχιούχος Εφαρμοσμένης πληροφορικής (ΒSc Essex University, UK) και κάτοχος Μεταπτυχιακού τίτλου στα Δίκτυα Η/Υ και Τηλεπικοινωνιών του ίδιου πανεπιστημίου.\nΑπό το 2008 ανήκει στο ανθρώπινο δυναμικό της Nestlé Hellas. Αρχικά στο IT όπου συμμετέχει σε πολλά επιτυχημένα projects όπως την υλοποίηση SAP σε νέα business units της αγοράς καθώς και την ανανέωση του δικτυακού εξοπλισμού.\nTo 2012 αναλαμβάνει τον ρόλο του Digital Business Application Support lead όπου είναι υπεύθυνος να διασφαλίζει ότι τα digital assets της εταιρίας αναπτύσσονται και λειτουργούν σύμφωνα με όλες τις πρακτικές και τις οδηγίες της Nestlé. Σε συνεργασία με την ελληνική Nestlé Digital Acceleration Team υλοποιούν τοπικά αρκετά global projects. Από τον ρόλο αυτό ολοκληρώνει με επιτυχία το έργο της μετάβασης όλων των websites της εταιρίας σε περιβάλλον Nestle καθώς και την έκδοση νέων εσωτερικών οδηγιών. Παράλληλα συμμετέχει στην ομάδα που με επιτυχία προετοίμασε το IS/IT τμήμα για την πιστοποίηση ISO 27001.\nΤο 2016 παίρνει την ευθύνη της νεοσύστατης ομάδας όπου από τον ίδιο ρόλο υποστηρίζει την περιοχή την Νότιο-Ανατολικής Ευρώπης: Ελλάδα, Βουλγαρία, Ρουμανία.\nΑπό το 2018 είναι υπεύθυνος και για την ομάδα του IS/IT Security & Compliance, με σκοπό την ασφάλεια και την εναρμόνιση της εταιρίας με τις IS/IT πρακτικές και οδηγίες του οργανισμού.


29/01/2015, 17:32 47\nΖωη άλλαξε τον κανονισμό της βουλης και πετα τους χαραμοφάηδες εξω\nΜΑ ΚΑΛΑ ΔΕΝ ΥΠΑΡΧΕΙ ΚΑΝΟΝΙΣΜΟΣ ΣΤΗ ΒΟΥΛΗ ΠΟΥ ΝΑ ΚΑΘΟΡΙΖΕΙ ΠΟΥ ΘΑ ΣΤΕΓΑΖΕΤΑΙ Ο ΚΑΘΕ ΕΚΛΕΓΜΕΝΟΣ; ΔΗΛΑΔΗ ΕΙΝΑΙ ΟΟΙΟΣ ΠΡΟΛΑΒΕΙ;\nΕΛΕΟΣ ...ΠΙΑ !\nΤι θέλουν να σώσουν, τα γραφεία τους ή την Πατρίδα τους;\nΓιατί να μην προτείνουν τον Απόστολο Κακλαμάνη για ΠτΔ?\nΠερισσότερες πιθανότητες να βγάλει την 5ετία έχει ο Μητσοτάκης!\nΠΟΣΑ ΠΡΟΝΟΜΟΙΑ ΕΧΟΥΝ ΟΙ ΚΥΡΙΟΙ ΚΑΙ ΔΕΝ ΤΑ ΞΕΡΟΥΜΕ? ΑΛΛΑ ΜΟΝΟ ΓΙΑ ΑΥΤΑ ΔΕΝ ΕΝΔΙΑΦΕΡΟΝΤΑΙ ΜΟΝΟ\nΜήπως ξέρει κανείς να απαντήση;\nΑυτοί που δεν έχουν εκλεχτεί γιατί να μπαινοβγαίνουν στη βουλή και μάλιστα να απαιτούν προσωπικά γραφεία; Μπορώ να καταλάβω για έναν πρώην πρωθυπουργό αλλά οι υπόλοιποι, έχουν δικαίωμα, γιατί; Δεν κάνω προσωπική επίθεση σε κανένα. Μου φαίνεται πολύ παράξενο. Σανα έχω πάρει σύνταξη σε μια δουλειά και απαιτώ να διατηρώ το γραφείο μου. Μήπως ξέρει κανείς να απαντήση;\nΕδω να σε δω καταληψια του 15μελους! Τι θα κανεις τωρα με τους καταληψιες πασοκους και νεοδημοκρατες?\nΠρωτη φορα γραφω.Δεν ψηφισα ΣΥΡΙΖΑ,αλλα εαν τους διωξει ολους αυτους τους ξεφτιλισμενους απο την Βουλη και τιποτα αλλο να μη κανει θα τον ψηφισω την επομενη.\nΚαλά ο Γιωργάκης μας έχει πείσει προ πολλού ότι είναι στην πολιτική για την πάρτη του και μόνο. Και φυσικά και πολλοί άλλοι. Μην τσατίζεστε φίλοι Έλληνες και Ελληνίδες. Η νοοτροπία τους είναι η εξής = "εγώ μια ζωή σφίγγω χέρια βρώμικα και φιλάω κατουρημένες ποδιές για να εκλεγώ, και τώρα που εκλέγηκα θα κάνω αυτό που θέλει ο λαουτζίκος ? Να βάλει ο λαουτζίκος υποψηφιότητα να βγει, και όταν βγει τότε να κάνει αυτός αυτό που θέλει. Εγώ θα κάνω αυτό που με συμφέρει εμένα και τα συμφέρονται που με εκλέξανε". Έτσι παίζετε το παιχνίδι φίλοι μου. Ξυπνήστε και μην έχετε αυταπάτες περί δημοκρατίας (όχι ότι είμαι Χρυσή Αυγή, απλά λέω ότι δεν κάνει κουμάντο ο λαός, ούτε έκανε ποτέ).\nΟ Παπανδρέου σε πείραξε ρε φρούτο? Αν δεν ήταν αυτός να βρει φτηνά δάνεια θα ήσουν τώρα κρεμασμένος στα κλαριά να ψάχνεις μπανάνες.\nΤα Ανάκτορα του 2015...\nΤο συγκεκριμένο κτίριο χτίστηκε για να στεγάσει τη βασιλική οικογένεια το 19ο αιώνα. Στον 21ο ακόμα τον ίδιο ρόλο εξυπηρετεί απ' ότι φαίνεται... βασιλιάδες, πριγκηπόπουλα, αυλικοί κι όλο τους το σοϊ έχουν ταμπουρωθεί και δεν λένε να φύγουν. Για πόσο ακόμα θα τους πληρώνουμε για να μας ... "διοικούν"; Και για ποιο λόγο οι πρώην θα πρέπει να έχουν γραφείο;;; Αλήθεια ο πρώην βασιλιάς έχει;;;


Νίντερβερεσμπαχ - Ξενοδοχεία\nΜάθετε περισσότερα για: Νίντερβερεσμπαχ\nΝίντερβερεσμπαχ: Εξερευνήστε την πόλη\nΝίντερβερεσμπαχ: Πώς είναι αυτό το μέρος;\nΑν θέλετε να ανακαλύψετε ένα νέο μέρος, μπορείτε να πάτε εδώ: Νίντερβερεσμπαχ.Είτε σχεδιάζετε να μείνετε για μια νύχτα είτε για ολόκληρη την εβδομάδα, στη γύρω περιοχή (Νίντερβερεσμπαχ) θα βρείτε καταλύματα που ικανοποιούν τις ανάγκες όλων των ταξιδιωτών. Νίντερβερεσμπαχ: Ρίξτε μια ματιά στον online χάρτη μας στη Hotels.com και βρείτε ξενοδοχεία. Ο χάρτης μας δείχνει όλες τα ξενοδοχεία στις περιοχές και στις γειτονιές γύρω από αυτό το μέρος (Νίντερβερεσμπαχ), επομένως μπορείτε να δείτε πόσο κοντά είστε σε σημεία ενδιαφέροντος και αξιοθέατα. Στη συνέχεια, θα μπορέσετε να κάνετε πιο συγκεκριμένη την αναζήτησή σας στην ευρύτερη περιοχή. Οι καλύτερες προσφορές ξενοδοχείων (Νίντερβερεσμπαχ) είναι εδώ με την εγγύηση χαμηλότερης τιμής μας.\nΝίντερβερεσμπαχ: Ποια είναι τα καλύτερα μέρη για τη διαμονή σας εδώ;\nΝίντερβερεσμπαχ: Σε αυτό το μέρος θα βρείτε καταλύματα με τιμές που ξεκινούν από 30 EUR. Διαλέξτε μία από τις 577 προσφορές μας και επωφεληθείτε από εκπτώσεις έως και 15%.\nΠαρακάτω θα βρείτε καταλύματα με βάση την κατάταξη σε αστέρια σε αυτό το μέρος (Νίντερβερεσμπαχ) και στη γύρω περιοχή:\n• 7 καταλύματα 5 αστέρων από 157 EUR ανά διανυκτέρευση\n• 200 καταλύματα 3 αστέρων από 43 EUR ανά διανυκτέρευση\nΝίντερβερεσμπαχ: Τρόποι μετάβασης σε αυτό το μέρος\nΝίντερβερεσμπαχ: Ποιο είναι το πλησιέστερο αεροδρόμιο;\n• 20,9 χλμ. από το κέντρο του προορισμού (Νίντερβερεσμπαχ)\nΝίντερβερεσμπαχ: Τι να δείτε και να κάνετε\nΝίντερβερεσμπαχ: Τι μπορείτε να δείτε στη γύρω περιοχή;\n• Κάστρο Bosselstein (6,5 χλμ. από το κέντρο της πόλης)\n• Πάρκο Ortelsbruch (14,8 χλμ. από το κέντρο της πόλης)\nΝίντερβερεσμπαχ: Τι μπορείτε να κάνετε στη γύρω περιοχή;\n• Εκκλησία Felsenkirche (6,5 χλμ. από το κέντρο της πόλης)\n• Γερμανικό Μουσείο Πολύτιμων Λίθων (5,5 χλμ. από το κέντρο της πόλης)\n• Μουσείο Ορυκτών Deutsches Mineralienmuseum (6,5 χλμ. από το κέντρο της πόλης)\n• Εκθεσιακός Χώρος Πολύτιμων Λίθων Edelstein Erlebniswelt (7,2 χλμ. από το κέντρο της πόλης)\n>Νίντερβερεσμπαχ: Ποια είναι η καλύτερη περίοδος για να επισκεφτείτε αυτό το μέρος;


Μαρία Παπαδοπούλου, Author at Webmag.gr - Σελίδα 127 από 130\nΕίναι γεγονός πως τα emoji συνδέονται περισσότερο με τον φορητό κόσμο της τεχνολογίας, απλώς και μόνο γιατί στα PC δεν υπάρχουν με την ίδια ευκολία. Ή μήπως όχι; Όποιος είναι ΔΕΙΤΕ ΤΩΡΑ\nΠολίτες σχηματίζουν με κίτρινα τριαντάφυλλα τη λέξη LLIBERTAT (ελευθερία) στην πλατεία της Καταλωνίας. ΒΑΡΚΕΛΩΝΗ – ΑΠΟΣΤΟΛΗ. Οι ξένοι τουρίστες που βρίσκονταν στην πρωτεύουσα της Καταλωνίας τις προηγούμενες ημέρες δύσκολα ΔΕΙΤΕ ΤΩΡΑ


Ήθελε να μοιάζει στην Kim Kardashian και το μόνο που κατάφερε ήταν ΑΥΤΟ! | instabam.gr\n30-11-2016 @ 14:00μμ\nΗ νεαρή γυναίκα ήθελε να αποκτήσει τις καμπύλες της διάσημης τηλεπερσόνας, και να υποβληθεί σε ανόρθωση γλουτών, όπως της υποσχέθηκε ο πλαστικός χειρούργος.\nΩστόσο, το αποτέλεσμα σοκάρει, καθώς τα εμφυτεύματα μετακίνηθηκαν και πήγαν στο πόδι της.\nRelated Topics:Kim KardashianαποτυχιαΟΠΙΣΘΙΑπλαστικη


Mαρίνα Αλίμου: Σφοδρή σύγκρουση δικύκλου με ΙΧ -Σε κρίσιμη κατάσταση ο αναβάτης της μηχανής | NantiaReport\nPosted: 11 Ιουνίου, 2015 in ΤΡΟΧΑΙΑ\nΤροχαίο με έναν σοβαρά τραυματία, ύστερα από σύγκρουση αυτοκινήτου με δίκυκλο, στη μαρίνα Αλίμου.\nΜοτοσικλέτα, την οποία οδηγούσε 58άχρονος επισκευαστής σκαφών, συγκρούστηκε με το αυτοκίνητο γυναίκας (11/06-17.00), με τον αναβάτη του δικύκλου, ο οποίος δε φορούσε κράνος, να εκτιναχθεί σε μεγάλη απόσταση, και να καταλήξει βαρύτατα τραυματίας στο οδόστρωμα.\nΣοκαρισμένη η οδηγός του αυτοκινήτου άρχισε να καλεί σε βοήθεια, ενώ τραυματιοφορείς παρέλαβαν τον τραυματία και τον μετέφεραν στο Νοσοκομείο, με την κατάσταση της υγείας του, να χαρακτηρίζεται ιδιαίτερα κρίσιμη.\nΣύμφωνα με αυτόπτες μάρτυρες του τροχαίου, η οδηγός του οχήματος, κινούμενη στον παράδρομο της μαρίνας, επιχείρησε να ακολουθήσει το δρόμο που διέρχεται από το Δημοτικό Κολυμβητήριο Αλίμου, με αποτέλεσμα να συγκρουστεί με το δίκυκλο.\nΠροανάκριση για τα ακριβή αίτια του τροχαίου διενεργεί το Α’ Λιμενικό Τμήμα Φλοίσβου του Λιμεναρχείου Σαρωνικού. .\nΓ.Πανούσης: «Να περάσουν ψυχολογικά τεστ, οι πολιτικοί»


Σπίτι > Προϊόντα > 220vac έως 110vdc Τροφοδοσία ρεύματος\n(Σύνολο 14 Προϊόντα για 220vac έως 110vdc Τροφοδοσία ρεύματος)\nXinxiang Taihang Jiaxin Electric Tech Co., Ltd is one of the 220vac έως 110vdc Τροφοδοσία ρεύματος leading brands in China. It is the factory & supplier specializing in manufacturing 220vac έως 110vdc Τροφοδοσία ρεύματος. Offer high quality 220vac έως 110vdc Τροφοδοσία ρεύματος at a cheap wholesale price.\nΧονδρικό 220vac έως 110vdc Τροφοδοσία ρεύματος από την Κίνα, πρέπει να βρείτε φτηνές 220vac έως 110vdc Τροφοδοσία ρεύματος ως χαμηλή τιμή, αλλά κορυφαίους κατασκευαστές. Απλά βρείτε υψηλής ποιότητας εμπορικά σήματα στην 220vac έως 110vdc Τροφοδοσία ρεύματος παράγει το εργοστάσιο, Μπορείτε επίσης σχόλια σχετικά με το τι θέλετε, ξεκινήστε την εξοικονόμηση και να εξερευνήσετε μας 220vac έως 110vdc Τροφοδοσία ρεύματος, Είμαστε 'll να σας απαντήσει ταχύτερα.


Καλή χρονιά, οικογενειακή και προσωπική ευτυχία για το 2013!\nΠροσπαθώντας να δημιουργήσουμε ένα καλύτερο τρόπο επικοινωνίας μεταξύ του Προεδρείου και των Γονέων- Κηδεμόνων, αποφασίσαμε να συντάξουμε έναν κατάλογο με τις ηλεκτρονικές διευθύνσεις μας. Γι αυτό σας παρακαλούμε να συμπληρώσετε το ανάλογο κομμάτι και να το δώσετε στα παιδιά. Έτσι, θα αποστέλλονται ενημερώσεις από το προεδρείο, αλλά θα μπορείτε να μας στέλνετε τις τοποθετήσεις και ιδέες που τυχόν έχετε, για διάφορα θέματα.\nΗ οικονομική κρίση πλήττει και την Παιδεία με αποτέλεσμα, οι Δήμοι που επιχορηγούν τη σχολική κοινότητα, να περικόπτουν δραματικά τις δαπάνες. Η δική μας συμβολή, ως γονείς και κηδεμόνες, είναι ακόμα πιο επιτακτική στις μέρες μας. Υπάρχουν πολλές ανάγκες που χρειαζόμαστε εθελοντές, από μικροεπισκευές του κτιρίου, μέχρι την υποστήριξη εκδηλώσεων. Ένα θέμα που έχει ενσκήψει είναι και η τροποποίηση του καταστατικού του Συλλόγου Γονέων και Κηδεμόνων. Χρειαζόμαστε, έτσι, έναν δικηγόρο ή συμβολαιογράφο, για συμβουλές και εργασία. Αλλά και οποιοσδήποτε γονιός ή κηδεμόνας, που μπορεί να προσφέρει με τις ιδέες του και την εργασία του, είναι ευπρόσδεκτος και παρακαλείται να συμπληρώσει τα στοιχεία του στη λίστα που ακολουθεί.\nΣας παρακαλούμε να μην αμελείτε την εισφορά στο Σύλλογο. Το ταμείο έχει εισπράξει τις μισές περίπου συνδρομές, αλλά έτσι δεν μπορούμε να ανταποκριθούμε στις ανάγκες του σχολείου. Έτσι, για την ερχόμενη εβδομάδα, 28-1-2013 ως 1-2-2013, η ταμίας του συλλόγου θα βρίσκεται κάθε πρωί 8:00- 8:15 π.μ. στο γραφείο, για τους γονείς που θέλουν να δώσουν την εισφορά τους.\nτου 41ου Δημ. Σχολείου Ηρακλείου


Αστεροειδής σε μέγεθος λεωφορείου πέρασε ξυστά (59.000 χιλιόμετρα) από τη Γη. H NASA έχει ολοκληρώσει την καταγραφή του 35 % των επικίνδυνων αστεροειδών. | NO RFID\nΈνας διαστημικός βράχος με διάμετρο γύρω στα 11 μέτρα πέρασε το απόγευμα της Παρασκευής σε εξαιρετικά μικρή απόσταση από τη Γη, μόλις 59.000 χιλιόμετρα. Συγκριτικά, η μέση απόσταση της Σελήνης είναι έξι φορές μεγαλύτερη στα 386.000 χιλιόμετρα.Η NASA είχε πάντως διαβεβαιώσει ο αστεροειδής είναι τόσο μικρός ώστε, ακόμα κι αν βρισκόταν σε πορεία σύγκρουσης, θα ήταν απίθανο να έφτανε ανέπαφος στην επιφάνεια της Γης.\n«O αστεροειδής 2012 BX34 είναι πολύ μικρός. Δεν θα περνούσε μέσα από την ατμόσφαιρα ακόμα κι αν τολμούσε» έγραψαν στο Twitter ερευνητές του προγράμματος Asteroid Watchτης NASA.Ο αδέσποτος βράχος, ο οποίος έγινε αντιληπτός μόλις την Τετάρτη, έφτασε στην ελάχιστη απόσταση από τον πλανήτη στις 18.00 ώρα Ελλάδας.Ήταν αόρατος στο γυμνό μάτι, καθώς η φωτεινότητά του δεν υπερβαίνει τη φωτεινότητα του μακρινού Πλούτωνα.Τον περασμένο Σεπτέμβριο, το πρόγραμμα NEO (Near Earth Orbit) της NASA, το οποίο επαγρυπνεί για τυχόν επικίνδυνους αστεροειδείς και κομήτες, ανακοίνωσε ότι έχει πλέον αναγνωρίσει το 90% των αστεροειδών που έχουν διάμετρο άνω του ενός χιλιομέτρων και βρίσκονται σε απόσταση μέχρι 200 εκατ. χιλιόμετρα από την τροχιά της Γης.\nH NASA ολοκληρώνει την απογραφή των επικίνδυνων αστεροειδών, προνοώντας για το μέλλον\nΑν ανησυχείτε ότι οι άνθρωποι θα έχουν την ίδια τύχη με τους δεινόσαυρους, η NASAέχει καλά νέα.Η αμερικανική διαστημική υπηρεσία ανακοίνωσε ότι έχει πλέον αναγνωρίσει το 90% των αστεροειδών που έχουν διάμετρο άνω του ενός χιλιομέτρωνκαι βρίσκονται σε απόσταση μέχρι 200 εκατ. χιλιόμετρα από την τροχιά της Γης.Οι 981 βράχοι αυτού του είδους θα μπορούσαν δυνητικά να απειλήσουν τον πλανήτη, ωστόσο τα τροχιακά δεδομένα δείχνουν ότι κανένας δεν θα βρεθεί σε πορεία σύγκρουσης τους επόμενους αιώνες.\nΣύμφωνα με τις προηγούμενες εκτιμήσεις, περίπου 35.000 αστεροειδείς μεσαίου μεγέθους κινούνται σε απόσταση μέχρι 200 εκατ. χιλιομέτρων από την τροχιά της Γης. Η νέα εκτίμηση κατεβάζει τον αριθμό στους 20.500.\nPosted in Αστρονομία,Επιστήμη


Ηλεία: Θρήνος για τον 69χρονο που καταπλακώθηκε από μαντρότοιχο | Τοπικά Νέα - Ειδήσεις NewsIt.gr\nΦΩΤΟ από patrisnews\nΤελευταία ενημέρωση: 20.06.2017 | 17:17\nΉταν λίγο πριν από τις 10 το πρωί, όταν ο άτυχος άνδρας προσπάθησε να αφαιρέσει τρεις πεταμένους τσιμεντόλιθους από τον κενό χώρο –βάθους περίπου ενάμισι μέτρο- μεταξύ του μαντρότοιχου και της γειτνιάζουσας αποθήκης.\nΕκείνη τη στιγμή, ο μαντρότοιχος κατέρρευσε από άγνωστη αιτία και καταπλάκωσε τον 69χρονο, τραυματίζοντάς τον σοβαρά στο κεφάλι.\nΟι δικοί του άνθρωποι μόλις αντιλήφθηκαν τι συνέβη, παρά το αρχικό σοκ κάλεσαν το ΕΚΑΒ και προσπάθησαν να του προσφέρουν τις πρώτες βοήθειες απεγκλωβίζοντάς τον. Λίγο μετά τις 10, ο άτυχος άνδρας μεταφέρθηκε με ασθενοφόρο του ΕΚΑΒ στο νοσοκομείο του Πύργου, όπου διαπιστώθηκε ο θάνατός του, παρά τις προσπάθειες των γιατρών να τον επαναφέρουν στη ζωή.\nΔεύτερο "χτύπημα" της μοίρας\nΓια την οικογένεια του άτυχου άνδρα, είναι ακόμα ένα σκληρό χτύπημα της μοίρας, καθώς πριν από περίπου έξι χρόνια έφυγε από τη ζωή του ο γιος του, ο οποίος εργαζόταν ως ηλεκτρολόγος στην Πάτρα και προδόθηκε από την καρδιά του.\nΤο μαντάτο του θανάτου του 70χρονου άπλωσε πέπλο πένθους πάνω από την Ξυλοκέρα, καθώς ήταν ιδιαίτερα αγαπητός στην περιοχή. Άνθρωπος φιλήσυχος και καλόκαρδος, υπόδειγμα οικογενειάρχη και εργαζόμενου, μεγάλωσε και ανέθρεψε τέσσερα παιδιά και πρόσφατα είχε υποβάλει αίτηση συνταξιοδότησης για να μπορέσει να ξαποστάσει και να χαρεί λίγο τους κόπους μιας ολόκληρης ζωής, όντας δίπλα στη σύζυγό του και στα παιδιά του.\nΠροανάκριση για τα αίτια του δυστυχήμαος κάνει το ΑΤ Πύργου.\n19.06.2017 | 12:07 Ηλεία: Καταπλακώθηκε και σκοτώθηκε από μάντρα - Φοβερό δυστύχημα στην Ξυλοκέρα [pics] 15.06.2017 | 07:49 Τραγωδία! Σκοτώθηκε αγοράκι στην Καβάλα – Καταπλακώθηκε από αυλόπορτα 13.06.2017 | 06:13 Σεισμός Μυτιλήνη: Θρήνος για την 45χρονη που καταπλακώθηκε - Εκκενώθηκε η Βρισά! Χρήσιμοι σύνδεσμοι ΔΙΑΦΗΜΙΣΗ


ΔΟΕ: Σχετικά με την εγκύκλιο για την παραλαβή βιβλίων « Α΄ Σύλλογος Αθηνών Εκπαιδευτικών Π.Ε.\n« Συντονιστικό νηπιαγωγών: Όλοι στην κινητοποίηση της 16ης Ιούνη\nΑ΄ Σύλλογος Αθηνών: Για την παραλαβή βιβλίων μέσα στο καλοκαίρι »\nΌπως σας είναι γνωστό, σε όλη αυτή τη χρονική περίοδο, με εξαίρεση το χρονικό διάστημα από 1 μέχρι 8 Σεπτεμβρίου, τα Δημοτικά Σχολεία θα είναι κλειστά λόγω θερινών διακοπών.\nΘεωρούμε ότι είναι αναγκαίο το Υπουργείο Παιδείας το οποίο με την εγκύκλιό αναγνωρίζει ότι « …κατά το διάστημα 17 Ιουλίου – 4 Αυγούστου καθώς και 21 Αυγούστου – 31 Αυγούστου τα σχολεία θα είναι κλειστά, λόγω θερινών διακοπών …», να βρει τρόπο ώστε τα βιβλία να διανεμηθούν σε χρόνο που τα σχολεία είναι ανοιχτά. Δηλαδή, είτε μέχρι τις 21 Ιουνίου, είτε από 1 έως 10 Σεπτεμβρίου.


Η καλοκαιρινή παλέτα της essie summer collection για τολμηρές νύφες και όχι μόνο! | Yes-i-do\nS’il vous play: Το πιο παιχνιδιάρικο μεταλλικό ροζ της λεβάντας που θα μαγέψει ακόμα και τον πιο δύσκολο κριτή του και θα κάνει τη διαφορά.\nΟι νέες συλλογές της essie ήρθαν – κυριολεκτικά – για να μείνουν! Δοκιμάστε τις παραμυθένιες καλοκαιρινές αποχρώσεις και δεν θα θέλετε να τις αποχωριστείτε ποτέ! Η μαγική περιπλάνηση στους δρόμους του Παρισιού σας περιμένει. Ακόμα να την απολαύσετε;\n#essielove , #essieprogreece , #essiesummer2017 , #yesidogr_essieprogreece , bridal pedicure , essie , essie love , essie professional , wedding manicure , yes i do essie , yes i do wedding , Yes I do γάμος , yesidogr , τέλειο bridal manicure


Κατάθεση θείου Ξυλούρη για το φονικό στα Ανώγεια: «Σκύλε, σκότωσες τον πατέρα σου» - Volosday.gr - Το ενημερωτικό site της Μαγνησίας\n15 Μαΐου 20200193\nΝα σημειωθεί ότι τα δύο όπλα που παραδόθηκαν στην αστυνομία μετά το διπλό φονικό στ’ Ανώγεια, ταυτοποιήθηκαν στα εγκληματολογικά εργαστήρια της ΕΛ.ΑΣ. με τους κάλυκες, που βρέθηκαν στο σημείο της συμπλοκής. Σύμφωνα με τα αποτελέσματα της βαλλιστικής εξέτασης, οι επτά κάλυκες προέρχονταν από το 9χ17 όπλο του Καλομοίρη και ένας κάλυκας από το 9χ19 του Ξυλούρη. Επίσης ανιχνεύτηκε αντίστοιχα και DNA των δύο, του προφυλακισμένου νεαρού και του άτυχου κτηνοτρόφου.\nΛάρισα: Ένταση στη Νέα Σμύρνη κατά την επιχείρηση μεταφοράς ασθενών με κορονοϊό σε ειδική δομή (video)\n4 Μαρτίου 20200184\n17 Ιουλίου 20190284\n27 Νοεμβρίου 20190141


Απεργία την Πέμπτη σε μετρό, λεωφορεία και τρόλεϊ | Pontos News\nΠανελλαδικές 2018: Μαθήτρια συνελήφθη με κοριό\n13 Ιούνιος 2018, 16:32 - Τελευταία Ενημέρωση: 13 Ιούνιος 2018, 16:17\nΗμέρα ταλαιπωρίας αναμένεται να είναι η Πέμπτη για το επιβατικό κοινό της Αθήνας, καθώς οι εργαζόμενοι σε μετρό, λεωφορεία και τρόλεϊ προκήρυξαν στάσεις εργασίας. Την ίδια ώρα αναμένεται η απόφαση για το αν θα συνεχιστεί ή όχι η σημερινή 24ωρη κινητοποίηση των οδηγών και ιδιοκτητών ταξί.\nΗ πρωτεύουσα αύριο θα μείνει χωρίς μετρό από την έναρξη της βάρδιας έως τις 9:00 και από τις 21:00 έως τη λήξη της βάρδιας. Η στάση εργασίας προκηρύχθηκε από το ΣΕΛΜΑ ενάντια στην ψήφιση του μεσοπρόθεσμου.\nΑπό τις 11:00 θα αρχίσουν να αποσύρονται σταδιακά τα λεωφορεία και τα τρόλεϊ. Οι στάσεις εργασίας είναι 12:00-17:00 για τα λεωφορεία και 12:00-16:00 για τα τρόλεϊ, και η αποκατάσταση της κυκλοφορίας αναμένεται ως τις 18:00 για τα πρώτα και ως τις 17:00 για τα δεύτερα. Κατά τη διάρκεια της κινητοποίησης θα γίνει γενική συνέλευση προκειμένου να συζητηθεί το επικείμενο κλείσιμο του αμαξοστασίου στο Ελληνικό.\nΠρος το παρόν δεν υπάρχει απόφαση για απεργία ή στάση εργασίας στον ηλεκτρικό, στο τραμ και στον προαστιακό που αναμένεται να κινηθούν κανονικά.\nΑπεργια, Μετρό, Λεωφορεία, Τρόλεϊ, Αθήνα, Ταξι


ΑΠΕΡΓΟΥΝ το Σάββατο και την Κυριακή οι ηθοποιοί - Star.gr\nLIFESTYLE Πέμπτη, 21 Μαρτίου 2013, 19:00\nΑΠΕΡΓΟΥΝ το Σάββατο και την Κυριακή οι ηθοποιοί\nΚατεβάζουν ρολά, πολλά θέατρα ανά την Ελλάδα, για ΔΥΟ μέρες\nΡολά αναμένεται να κατεβάσουν το Σαββατοκύριακο, πολλά θέατρα ανά την Ελλάδα, λόγω της 48ωρης απεργίας των Ελλήνων ηθοποιών, έπειτα από ανακοίνωση που έβγαλε το Σωματείο Ελλήνων Ηθοποιών.\nΌπως ανακοίνωσε η Πρόεδρος του ΣΕΗ, Ηρώ Μανέ, η απεργία ξεκινά το Σάββατο 23 Μαρτίου και θα διαρκέσει μέχρι την Κυριακή 24 Μαρτίου, καθώς το Σωματείο Ελλήνων Ηθοποιών, εκφράζει την αντίθεσή του με την νέα συλλογική σύμβαση με το ελεύθερο θέατρο και διαμαρτύρεται για τη «διάλυση των εργασιακών σχέσεων, την ανεργία και κυρίως τη διάλυση του πολιτισμού».\nΣτη συνέχεια, η ανακοίνωση κάνει λόγο κα�� για τους ηθοποιούς που εργάζονται στην τηλεόραση, λέγοντας πως «παλεύουν να πάρουν ένα ευρώ από σειρές παιγμένες κατ’ επανάληψη εδώ και πολύ καιρό, ενώ, στις ελάχιστες που γυρίζονται, δεν ξέρουν εάν και πότε θα πληρωθούν».\nΔΕΙΤΕ ΣΤΟ VIDEO, ΤΙ ΔΗΛΩΣΕ Η ΥΡΩ ΜΑΝΕ.